**B**Ā**RI**Ņ**TIESU IESNIEGTO IKGADA VALSTS STATISTIKAS P**Ā**RSKATU**

**PAR B**Ā**RI**Ņ**TIESU DARBU 2015.GAD**Ā **ANAL**Ī**ZE**

Saskaņā ar Bāriņtiesu likuma 2.panta pirmajā daļā noteikto bāriņtiesa ir novada vai republikas pilsētas pašvaldības izveidota aizbildnības un aizgādnības iestāde, kuras kompetence, tajā skaitā bāriņtiesas tiesības un pienākumi, noteikta Bāriņtiesu likuma IV nodaļā. Atbilstoši minētā likuma 4.pantā noteiktajiem bāriņtiesas darbības principiem, bāriņtiesa savā darbībā pamatojas uz normatīvajiem aktiem un prioritāri nodrošina bērna vai aizgādnībā esošās personas tiesību un tiesisko interešu aizsardzību. Bāriņtiesa savas kompetences ietvaros, aizstāvot bērna un aizgādnībā esošās personas intereses, izlemj ar aizbildnību, aizgādnību, adopciju vai ar aizgādību saistītos jautājumus, kā arī īsteno citus normatīvajos aktos paredzētos bērna/aizgādnībā esošās personas personisko interešu aizsardzības pasākumus.

Atbilstoši 2005.gada 29.novembra Ministru kabineta noteikumu Nr.898 „Valsts bērnu tiesību aizsardzības inspekcijas nolikums” (turpmāk – inspekcijas nolikums) 2.2.punktā un Bāriņtiesu likuma 5.panta pirmajā daļā noteiktajam Valsts bērnu tiesību aizsardzības inspekcija (turpmāk – inspekcija) nodrošina normatīvo aktu ievērošanas uzraudzību un kontroli bērnu tiesību aizsardzības un bāriņtiesu darbības jomā, tajā skaitā uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību. Atbilstoši inspekcijas funkcijām un uzdevumiem, kas paredzēti inspekcijas nolikumā, inspekcija tostarp analizē situāciju bērnu tiesību aizsardzības jomā, kā arī informē sabiedrību inspekcijas kompetences jomā.

Ministru kabineta 2011.gada 4.oktobra noteikumu Nr.763 „Noteikumi par bāriņtiesas ikgadējā pārskata veidlapas paraugu un pārskata iesniegšanas un aizpildīšanas kārtību” 1. un 2.punktā noteikts, ka bāriņtiesa apkopo ikgadējā valsts statistikas pārskata veidlapas paraugā (turpmāk – pārskata veidlapa) norādīto informāciju, pamatojoties uz pārskata gadā izskatītajām lietām un pieņemtajiem lēmumiem, aizpilda attiecīgu veidlapu un līdz kārtējā gada 1.februārim iesniedz to inspekcijā. Ievērojot minēto, inspekcijā 2016.gada februārī ir saņemti 142 Latvijas novadu un republikas pilsētu bāriņtiesu ikgadējie pārskati par darbu 2015.gadā.

Inspekcija ir apkopojusi bāriņtiesu iesūtītos pārskatus par bāriņtiesu darbu, apzinot faktisko situāciju bāriņtiesas kompetencē esošajos jautājumos un faktisko stāvokli bērnu un aizgādnībā esošu personu tiesību aizsardzības jomā valstī kopumā. Respektīvi, apkopojot statistikas datus, iegūta informācija par būtiskākajām ar bērnu un aizgādnībā esošu personu tiesību un interešu aizsardzību saistītām tendencēm un to attīstību tādos bāriņtiesu darbības virzienos kā aizgādības tiesību pārtraukšana/atņemšana un atjaunošana vecākiem, bērna ārpusģimenes aprūpe, aizgādnība, bērna nodošana citas personas aprūpē, kā arī informācija par bāriņtiesu lēmumiem un to pārsūdzību u.c.

Veicot bāriņtiesu pārskatu par darbu 2015.gadā statistikas rādītāju analīzi, salīdzināta un izvērtēta situācija bāriņtiesu darbības virzienos pārsvarā pēdējo četru gadu periodā.

**SATURA RĀDĪTĀJS**

[1.Ģimenes, kurās netiek pietiekami nodrošināta bērna attīstība un audzināšana 3](#_Toc455138978)

[2.Pārskats par bērna šķiršanu no ģimenes un atgriešanu ģimenē 4](#_Toc455138979)

[2.1.Bērna aizgādības tiesību pārtraukšana. 4](#_Toc455138980)

[2.1.1.Aizgādības tiesību pārtraukšana konstatētās vardarbības dēļ vai, pastāvot aizdomām par vardarbību pret bērnu 8](#_Toc455138981)

[2.1.2.Aizgādības tiesību pārtraukšana, pieņemot vienpersonisku lēmumu. 11](#_Toc455138982)

[2.2.Bērna pārtraukto aizgādības tiesību atjaunošana 13](#_Toc455138983)

[2.3.Aizgādības tiesību atņemšana vecākam ar tiesas spriedumu 15](#_Toc455138984)

[2.4.Aizgādības tiesību atjaunošana vecākam ar tiesas spriedumu 17](#_Toc455138985)

[3.Pārskats par bērnu ārpusģimenes aprūpi 19](#_Toc455138986)

[3.1.Ārpusģimenes aprūpē esošo bērnu skaits 19](#_Toc455138987)

[3.2.Adoptējamo bērnu skaits, kuri atrodas ārpusģimenes aprūpē 23](#_Toc455138988)

[3.3.Ārpusģimenes aprūpe pārskata gadā 25](#_Toc455138989)

[3.4. Ārpusģimenes aprūpē esoša bērna saskarsme ar vecākiem un citām personām pārskata gadā 27](#_Toc455138990)

[4.Pārskats par aizbildnības lietām 29](#_Toc455138991)

[4.1.Aizbildņu kopējais skaits pārskata gada 31.decembrī 30](#_Toc455138992)

[4.2.Aizbildņu un aizbildnībā esošo bērnu skaits pārskata gadā 31](#_Toc455138993)

[4.3.Aizbildnības izbeigšanās pārskata gadā 33](#_Toc455138994)

[5.Pārskats par audžuģimeņu lietām 36](#_Toc455138995)

[5.1.Audžuģimeņu kopējais skaits 37](#_Toc455138996)

[5.2.Audžuģimeņu skaits pārskata gadā 38](#_Toc455138997)

[5.3.Bērnu turpmākā aprūpe pēc aprūpes audžuģimenē izbeigšanas 40](#_Toc455138998)

[6.Pārskats par adopcijas lietām 41](#_Toc455138999)

[6.1.Personu skaits, kas pārskata gadā ar bāriņtiesas lēmumu atzītas par adoptētājiem 42](#_Toc455139000)

[6.2.Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju 43](#_Toc455139001)

[7. Pārskats par bērna nodošanu citas personas aprūpē Latvijā un ārvalstīs 46](#_Toc455139002)

[7.1. Vecāku aprūpē esoša bērna nodošana citas personas aprūpē Latvijā un ārvalstī pārskata gadā 46](#_Toc455139003)

[7.2.Ārpusģimenes aprūpē esoša bērna nodošana citas personas aprūpē Latvijā un ārvalstīs pārskata gadā 47](#_Toc455139004)

[8.Pārskats par aizgādnības lietām 50](#_Toc455139005)

[8.1.Aizgādnībā esošo personu un aizgādņu kopējais skaits 52](#_Toc455139006)

[8.2. Aizgādnībā esošo personu un aizgādņu skaits pārskata gadā 54](#_Toc455139007)

[9.Pārskats par bāriņtiesas lēmumiem citos jautājumos 56](#_Toc455139008)

[10.Pārskats par bāriņtiesas lēmumu un faktiskās rīcības pārsūdzību Administratīvajā rajonā tiesā 60](#_Toc455139009)

# 1.Ģimenes, kurās netiek pietiekami nodrošināta bērna attīstība un audzināšana

Bērnu tiesību aizsardzības likuma 26.panta pirmajā daļā noteikts, ka ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē. Valsts un pašvaldība atbalsta ģimeni un sniedz tai palīdzību. Valsts un pašvaldības sniedz atbalstu ģimenes un bērnu izglītības, veselības nostiprināšanas, kultūras un sporta, kā arī atpūtas iestādēm un organizācijām, lai sekmētu bērna fizisko attīstību un radošo darbību, gādā par bērna brīvā laika pavadīšanas iespējām un sniedz citus pakalpojumus, kuri veicina bērna pilnveidošanos un palīdz ģimenei bērna audzināšanā.

ANO Ģenerālās asamblejas 1989.gada 20.novembra Konvencijas par bērna tiesībām (turpmāk – Konvencija par bērna tiesībām) 18.panta 1.punkts paredz, ka vecāki ir galvenās personas, kas atbildīgas par bērna audzināšanu un attīstību. Nodrošināt, lai vislabāk tiktu aizsargātas bērna intereses, ir svarīgākais viņu rūpju objekts. Savukārt Konvencijas par bērna tiesībām 9.pantā ietverts bērnu tiesību princips, ka bērnus nevajadzētu šķirt no vecākiem, ja vien tas nav nepieciešams viņu vislabāko interešu nodrošināšanai. Minētais princips, ka bērnu tiesību aizsardzībā iesaistītajām pašvaldības institūcijām vispirms nepieciešams rast iespēju palīdzēt vecākiem un tikai tad, ja situācija ģimenē neuzlabojas, savu pilnvaru ietvaros jāšķir bērns no ģimenes, attiecas uz visiem gadījumiem, izņemot tos, kad nepieciešama tūlītēja šķiršana no ģimenes, respektīvi, bērna turpmākā atrašanās ģimenē apdraud bērna dzīvību vai veselību.

Sociālo pakalpojumu un sociālās palīdzības likuma 11.panta 2.punktā noteikts, ka pašvaldības sociālā dienesta uzdevums ir sniegt sociālos pakalpojumus vai organizēt to sniegšanu ģimenēm ar bērniem, kurās ir bērna attīstībai nelabvēlīgi apstākļi. Tādējādi psihosociālais darbs ar ģimenēm, kuras nonākušas krīzes situācijās un kādu apstākļu dēļ nespēj pilnvērtīgi funkcionēt, tajā skaitā audzināt un aprūpēt bērnu, ir sociālā dienesta pienākums.

Bāriņtiesu likuma 17.panta 5.punktā noteikts, ka viens no bāriņtiesas pienākumiem ir informēt pašvaldības sociālo dienestu vai citu atbildīgo institūciju par ģimenēm, kurās netiek pietiekami nodrošināta bērna attīstība un audzināšana un kurām nepieciešama palīdzība. Bāriņtiesu praksē tie ir gadījumi, kad bāriņtiesa pēc savas iniciatīvas, kā arī citu personu vai institūciju sniegtās informācijas par ģimeni, izvērtē bērna tiesību nodrošinājumu ģimenē (arī aizbildņa ģimenē un audžuģimenē), konstatē augstus riskus, kas liecina par nepietiekamu bērna attīstības un audzināšanas nodrošinājumu, bet nepastāv normatīvajos aktos noteiktie apstākļi, lai pieņemtu lēmumu par bērna šķiršanu no ģimenes. Šādos gadījumos bāriņtiesa informē sociālo dienestu par ģimenēm, kurām nepieciešama palīdzība, un lūdz veikt psihosociālo darbu ar ģimeni. Gadījumos, kad ģimene neatzīst esošo krīzes situāciju un ģimenē pastāvošās problēmas, kā arī nepiekrīt sadarboties ar lietā iesaistītajām institūcijām vai, neskatoties uz pašvaldības sniegto atbalstu, situācija ģimenē nav uzlabojusies, bāriņtiesai jāizvērtē bērna turpmākās atrašanās ģimenē atbilstība bērna vislabākajām interesēm.

**1.diagramma**

Analizējot bāriņtiesu pārskatos fiksēto statistisko informāciju par laika periodu no 2012.gada līdz 2015.gadam, konstatēts, ka katru gadu samazinās to ģimeņu skaits, kurās konstatēts nepietiekams bērna attīstības un audzināšanas nodrošinājums, un par kurām bāriņtiesas savas kompetences ietvaros sniegušas informāciju pašvaldības sociālajiem dienestiem, lūdzot veikt sociālo darbu ar ģimenēm un sniegt nepieciešamo palīdzību ģimeņu situācijas uzlabošanai. Tāpat attiecīgi konstatējams arī šādās ģimenēs esošo bērnu skaita samazinājums. Atbilstoši 1.diagrammā atspoguļotajiem datiem, redzams, ka 2014.gadā sociālajiem dienestiem attiecīgā informācija sniegta par 1743 ģimenēm, t.i. par 129 ģimenēm mazāk nekā 2013.gadā, un par 3074 bērniem (2013.gadā ziņas sniegtas par 3238 bērniem). Savukārt 2015.gadā ziņas sniegtas par 1641 šādu ģimeni, kurai nepieciešams pašvaldības sniegtais atbalsts un sociālās palīdzības, kā arī sociālo pakalpojumu saņemšana (t.i. par 102 ģimenēm mazāk nekā iepriekšējā gadā). Salīdzinot ar iepriekšējo gadu, 2015.gadā informācija sniegta par 165 bērniem mazāk, proti, fiksēti dati par 2909 bērniem.

# 2.Pārskats par bērna šķiršanu no ģimenes un atgriešanu ģimenē

## 2.1.Bērna aizgādības tiesību pārtraukšana.

Atbilstoši Bērnu tiesību aizsardzības likuma 24.panta trešajā daļā noteiktajam, vecāki ir bērna dabiskie aizbildņi (likumiskie pārstāvji). Viņu pienākums ir aizstāvēt bērna tiesības un ar likumu aizsargātās intereses. Atbilstoši Latvijas Republikas Civillikuma (turpmāk – Civillikums) noteikumiem vecāku pienākums ir rūpēties par bērnu un viņa mantu un pārstāvēt bērnu viņa personiskajās un mantiskajās attiecībās. Civillikuma 177.pants paredz, ka bērns vecāku aizgādībā ir līdz pilngadības sasniegšanai. Aizgādība ir vecāku tiesības un pienākums rūpēties par bērnu un viņa mantu un pārstāvēt bērnu viņa personiskajās un mantiskajās attiecībās.

Rūpes par bērnu nozīmē viņa aprūpi, uzraudzību un tiesības noteikt viņa dzīvesvietu.

Bērna aprūpe nozīmē viņa uzturēšanu, t.i., ēdiena, apģērba, mājokļa un veselības aprūpes nodrošināšanu, bērna kopšanu un viņa izglītošanu un audzināšanu (garīgās un fiziskās attīstības nodrošināšana, pēc iespējas ievērojot viņa individualitāti, spējas un intereses un sagatavojot bērnu sabiedriski derīgam darbam).

Bērna uzraudzība nozīmē rūpes par bērna paša drošību un trešās personas apdraudējuma novēršanu.

**Bērna aizgādības tiesības vecākam tiek pārtrauktas, ja bāriņtiesa savas kompetences ietvaros konstatē kādu no Civillikuma 203.pantā un Bāriņtiesu likuma 22.pantā norādītajiem apstākļiem un atzīst, ka:**

1. **ir faktiski šķēršļi**, kas liedz vecākam iespēju aprūpēt bērnu (par faktiskajiem šķēršļiem uzskatāmi, piemēram, šādi apstākļi: soda izciešana, kas saistīta ar brīvības atņemšanu vecākam; vecāka veselības stāvoklis (gadījumā, kad vecāks pats atsakās lūgt bērnam ārpusģimenes aprūpi sava veselības stāvokļa dēļ) u.c.) ;
2. bērns atrodas veselībai vai dzīvībai bīstamos apstākļos vecāka vainas dēļ (vecāku apzinātas rīcības vai nolaidības dēļ);
3. vecāks ļaunprātīgi izmanto savas tiesības vai nenodrošina bērna aprūpi un uzraudzību;
4. vecāks ir devis piekrišanu bērna adopcijai, izņemot gadījumu, kad viņš kā laulātais ir devis piekrišanu tam, ka bērnu adoptē otrs laulātais;
5. konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu.

Atbilstoši Civillikuma 203.panta trešajā daļā noteiktajam, aizgādības tiesības vecākam var tikt pārtrauktas arī gadījumos, kad vecāks ļaunprātīgi izmanto savas tiesības, nepildot tiesas nolēmumu lietā, kas izriet no aizgādības vai saskarsmes tiesībām, ja tas nodara būtisku kaitējumu bērnam un, ja nepastāv otram vecākam šķēršļi īstenot bērna aprūpi.

Ievērojot iepriekš minēto, tikai, pastāvot objektīviem iemesliem, **proti, normatīvajos aktos paredzētajos gadījumos,** bērna vislabāko interešu nodrošināšanai ir nepieciešama bērnu šķiršana no bioloģiskās ģimenes. Administratīvā procesa likuma 59.panta pirmajā daļā noteikts, ka pēc administratīvās lietas ierosināšanas iestāde iegūst informāciju, kas saskaņā ar normatīvajiem aktiem ir nepieciešama, lai pieņemtu attiecīgo lēmumu. Tādējādi, lai varētu objektīvi izvērtēt ģimenes situāciju un pieņemt bērna interesēm atbilstošāko lēmumu, bāriņtiesai pirms attiecīgā lēmuma pieņemšanas atbilstoši normatīvajos aktos noteiktajām prasībām nepieciešams iegūt vispusīgu informāciju izskatāmajā lietā, kas nepieciešama, lai noskaidrotu lietas izvērtēšanai būtiskos apstākļus un varētu pilnvērtīgi izvērtēt vecāka spējas veikt bērnu aprūpi, audzināšanu un uzraudzību. Bāriņtiesu likuma 16.pantā paredzētas bāriņtiesas tiesības pieprasīt nepieciešamās ziņas bāriņtiesas kompetencē esošo jautājumu izlemšanai. Ievērojot iepriekš minēto, visos gadījumos, kad bāriņtiesa pieņem lēmumu par bērna aizgādības tiesību pārtraukšanu vecākam, lietā jābūt apkopotiem materiāliem, kas apliecina, ka pastāv kāds no iepriekšminētajiem iemesliem aizgādības tiesību pārtraukšanai.

Civillikuma 203.panta otrā daļa paredz, ka gadījumos, kad bērna aizgādības tiesības tiek pārtrauktas vienam no vecākiem, aprūpi īsteno otrs vecāks. Tas nozīmē, ka bāriņtiesai šādos gadījumos pirmām kārtām jādara viss iespējamais, lai sameklētu otru vecāku un mudinātu viņu uzņemties rūpes par bērnu, kā arī vienlaikus nepieciešams iegūt vispusīgu informāciju par otra vecāka spējām uzņemties rūpes par bērnu. Tādējādi tikai tad, ja aizgādības tiesības pārtrauktas abiem vecākiem, bāriņtiesas kompetencē ir pieņemt lēmumu par bērna ārpusģimenes aprūpi.

**2.diagramma**

Analizējot 4 gadu periodā bāriņtiesu iesniegtos datus par vecāku, kuriem pārtrauktas bērnu aizgādības tiesības, skaitu, ik gadu konstatējams pakāpenisks personu, kurām pārtrauktas bērnu aizgādības tiesības, skaita samazinājums, proti, 2012.gadā aizgādības tiesības pārtrauktas 1876 personām, savukārt 2013.gadā- 1799 personai, tātad 2013.gadā aizgādības tiesības pārtrauktas par 77 personām mazāk kā 2012.gadā. Konstatēts, ka 2014.gadā salīdzinājumā ar iepriekšējiem gadiem būtiski samazinājies to personu, kurām pārtrauktas aizgādības tiesības, kopējais skaits, proti, 1404 vecākiem pārtrauktas bērnu aizgādības tiesības, t.i. par 395 personām mazāk nekā 2013.gadā un par 472 personām mazāk nekā 2012.gadā. Apkopojot statistisko informāciju par 2015.gadu, konstatēts, ka arī minētajā gadā samazinājies personu, kurām pārtrauktas aizgādības tiesības, kopējais skaits. Proti, 2015.gadā bāriņtiesas pieņēmušas savas kompetences ietvaros lēmumu pārtraukt bērnu aizgādības tiesības 1235 vecākiem, t.i. par 169 personām mazāk nekā iepriekšējā gadā.

Proporcionāli vecāku skaita samazinājumam vērojami skaitliski analogi rādītāji attiecībā uz bērnu, kuru vecākiem pārtrauktas aizgādības tiesības, skaita samazinājumu. Vadoties no 2.diagrammā apkopotajiem datiem, 2012.gadā bāriņtiesas sniegušas datus par 2189 bērniem, kuru vecākiem pārtrauktas aizgādības tiesības, 2013.gadā dati sniegti par 2032 bērniem. Savukārt 2014.gadā no ģimenes šķirti 1605 bērni, kas ir par 427 bērniem mazāk nekā 2013.gadā. Apkopojot datus par 2015.gadu, noskaidrots, ka bāriņtiesas sniegušas datus par 1465 bērniem, kuru vecākiem pārtrauktas aizgādības tiesības, kas ir par 140 bērniem mazāk nekā iepriekšējā gadā.

No 1.tabulā apkopotajiem datiem redzams, ka 2015.gadā līdzīgi kā iepriekšējos gados bērnu aizgādības tiesības vecākiem visvairāk tika pārtrauktas par bērniem vecuma grupā no 4 līdz 12 gadiem, ieskaitot, savukārt skaitliski mazāks ir to gadījumu skaits, kad vecākiem pārtrauktas bērnu vecumā no 13 līdz 17 gadiem aizgādības tiesības.

**1.tabula**

|  |  |  |  |  |
| --- | --- | --- | --- | --- |
| **Bērnu skaits, kuru vecākiem pārtrauktas aizgādības tiesības** | | | | |
| Bērni vecumā: | 2012.gads | 2013.gads | 2014.gads | 2015.gads |
| līdz 3 gadiem | 658 | 603 | 472 | 457 |
| no 4 līdz 12 gadiem | 1106 | 1004 | 818 | 711 |
| no 13 līdz 17 gadiem | 425 | 425 | 315 | 297 |

Aizgādības tiesību pārtraukšana skar ļoti nozīmīgas personas tiesības uz ģimeni, tādēļ, pieņemot lēmumu par aizgādības tiesību pārtraukšanu, ir jāvērtē, vai iespējams novērst nelabvēlīgos apstākļus, bērnam paliekot ģimenē, vai iespējami citi saudzējošāki līdzekļi, kā nodrošināt bērna vislabākās intereses.[[1]](#footnote-1) Tādējādi visos gadījumos, pieņemot lēmumu par bērna šķiršanu no ģimenes, bāriņtiesai jāvērtē, vai šāds risinājums ir konkrētā bērna interesēm visatbilstošākais un vai nav iespējams bērna interesēs rast citu veidu, kā novērst konstatētās problēmas ģimenē. Respektīvi, bāriņtiesai ikvienā gadījumā būtu izvērtējams apstāklis, vai nav iespējams novērst bērna attīstībai nelabvēlīgus apstākļus, bērnam paliekot vecāka aprūpē.

2015.gada 3.decembrī stājušies spēkā grozījumi Bāriņtiesu likuma 22.pantā, proti, papildināts minētā likuma pants ar 1.1 daļu, kas paredz, ka bāriņtiesa, ierosinot lietu par bērna aizgādības tiesību pārtraukšanu vecākam, veic riska novērtēšanu (vecāka līdzatkarība, problēmas neatzīšana u.tml.), informē vecāku par sekām un uzdod viņam sadarbībā ar sociālo dienestu noteiktā termiņā novērst bērna attīstībai nelabvēlīgos apstākļus. Ja vecāks šajā termiņā kavējas novērst bērna attīstībai nelabvēlīgos apstākļus un bērna palikšana ģimenē var radīt draudus bērna dzīvībai un veselībai, bāriņtiesa lemj par aizgādības tiesību pārtraukšanu vecākam un bērna šķiršanu no ģimenes. Ņemot vērā to, ka minētie grozījumi stājušies spēkā 2015.gada 3.decembrī, izdarīt secinājumus par šī tiesiskā regulējuma ietekmi uz kopējo situāciju aizgādības jautājumu kontekstā, būs iespējams, apkopojot bāriņtiesu sniegtos statistiskos rādītājus par 2016.gadu attiecībā uz vecāku skaitu, kuriem pārskata gadā pārtrauktas aizgādības tiesības.

### **2.1.1.Aizgādības tiesību pārtraukšana konstatētās vardarbības dēļ vai, pastāvot aizdomām par vardarbību pret bērnu**

Atbilstoši Bērnu tiesību aizsardzības likuma normām bērnam ir tiesības būt pasargātam no cietsirdīgas izturēšanās, fiziskas sodīšanas, cieņas un goda aizskaršanas. Saskaņā ar minētā likuma 1.panta 9.1 punktā paredzēto skaidrojumu, ar jēdzienu “vardarbība” saprotama visu veidu fiziska vai emocionāla cietsirdība, seksuāla vardarbība, nolaidība vai cita veida izturēšanās, kas apdraud vai var apdraudēt bērna veselību, dzīvību, attīstību vai pašcieņu. Sociālo pakalpojumu un sociālās palīdzības likumā noteikts, ka valsts nodrošina vardarbības rezultātā cietušo bērnu sociālo rehabilitāciju.

Bērnu tiesību aizsardzības likuma 52.panta ceturtajā daļā noteikts, ka bērnam, kurš cietis no vardarbības (prettiesiskām darbībām) savā ģimenē vai kuram pastāv reāli vardarbības draudi, nekavējoties nodrošināma ārpusģimenes aprūpe, ja vainīgās personas nav iespējams izolēt no bērna.

2014.gada 31.martā Latvijā stājās spēkā grozījumi normatīvajos aktos, paredzot iespēju vardarbībā cietušo aizsardzībai civilprocesuālā un policejiskā kārtībā, proti, iespēju cietušajām personām pēc savas iniciatīvas civilprocesa ietvaros vērsties tiesā, tajā skaitā ar policijas starpniecību, un lūgt tiesu noteikt ierobežojumus vardarbīgai personai, proti, iesniegt pieteikumu par pagaidu aizsardzību pret vardarbību. (Civilprocesa likums paredz konkrētus pagaidu aizsardzības pret vardarbību līdzekļus, piemēram, pienākumu atbildētājam atstāt mājokli, aizliegumu atbildētājam jebkurā veidā sazināties ar prasītāju u.c.) Tāpat piešķirot policijas darbiniekiem plašākas tiesības rīkoties vardarbības ģimenē gadījumos, ja pastāv tūlītēji draudi, ka persona, kas atrodas mājoklī vai tā tuvumā, var nodarīt kaitējumu šajā mājoklī pastāvīgi dzīvojošas personas, tajā skaitā bērna, dzīvībai, brīvībai vai veselībai.

Civilprocesa likums nosaka to personu loku, kuras ir tiesīgas iesniegt pieteikumu par pagaidu aizsardzību pret vardarbību, kā arī paredz gadījumus, kuros persona tiesīga vērsties tiesā ar attiecīgu pieteikumu, proti, ja pret personu ir vērsta jebkāda fiziska, seksuāla, psiholoģiska vai ekonomiska vardarbība. Bērna interesēs šādu pieteikumu tiesīgs iesniegt bērna vecāks vai aizbildnis.

Bāriņtiesu likuma 19.1 pants paredz bāriņtiesas kompetenci bērna interesēs iesniegt tiesai pieteikumu par pagaidu aizsardzību pret vardarbību, ja bērna vecāks vai aizbildnis objektīvu iemeslu dēļ nav iesniedzis bērna interesēs tiesai šo pieteikumu, un pret bērnu vai personu, kas pastāvīgi dzīvo kopā ar bērnu, ir vērsta vardarbība vai saņemtas ziņas par iespējamu vardarbību. Tomēr ne visās ģimenes situācijās minētais tiesiskais regulējums ir piemērojams. Nereti konstatēta abu vecāku vardarbīga izturēšanās vai arī viena vecāka nevēlēšanās vai nespēja pasargāt bērnu no otra vecāka vardarbīgas izturēšanās, neziņojot par vardarbību institūcijām, pieļaujot atkārtotas vardarbības epizodes un nemeklējot atbilstošu palīdzību.

Bāriņtiesai, risinot ar bērnu tiesību un interešu aizstāvību saistītos jautājumus, it īpaši, kas attiecināmi uz bērnu aizsardzību iespējamos vardarbības gadījumos, ir pienākums reaģēt visos gadījumos, turklāt ir jārīkojas savlaicīgi, ņemot vērā, ka bērnam kā fiziski un intelektuāli nenobriedušai personai vajadzīga īpaša aizsardzība un gādība. Gadījumos, kad bāriņtiesas rīcībā ir informācija, ka bērns cietis no vardarbības ģimenē un bērns atrodas veselībai vai dzīvībai bīstamos apstākļos, kā arī tad, ja pastāv iespējams dzīvības un veselības apdraudējums bērnam, bērnam paliekot ģimenē, bāriņtiesa tiesīga bērna interesēs pieņemt vienpersonisku lēmumu, tādējādi pasargājot bērnu no vecāku nevērīgas izturēšanās un turpmākās vardarbīgas vecāka izturēšanās, līdz vecāks novērsīs apstākļus, kas bija par pamatu šāda lēmuma pieņemšanai.

Savukārt situācijās, kad bāriņtiesā saņemta informācija par vardarbību (arī iespējamu) ģimenē, bet nepastāv veselības vai dzīvības apdraudējums bērnam, bāriņtiesai, realizējot bāriņtiesas pienākumu nekavējoties pārbaudīt informāciju par iespējamu vardarbību pret bērnu, īstenojot Bāriņtiesu likuma 16.pantā noteiktās tiesības, primāri nepieciešams pārbaudīt bērna dzīves apstākļus, jāveic pārrunas ar bērnu bez citu personu klātbūtnes par situāciju un apstākļiem ģimenē, jāiztaujā kaimiņi, pedagogi, mediķi, citas personas, kuras kontaktējas ar bērnu vai viņa ģimeni, vecāki. Tāpat lietās, kur konstatēta vardarbība, būtiski ir izmantot bāriņtiesas tiesības lūgt psihologu veikt personas vai ģimenes psiholoģisko izpēti un saņemt psihologa atzinumu par izpētes rezultātiem.

Ievērojot iepriekš minēto, bāriņtiesā saņemtā informācija par aizdomām par vardarbību pret bērnu ir pamats administratīvās lietas ierosināšanai par iespējamu aizgādības tiesību pārtraukšanu vecākam, kuras ietvaros rūpīgi izvērtējama saņemtā informācija atbilstoši bērna labāko interešu nodrošināšanas apsvērumam un pieņemams attiecīgs koleģiāls lēmums, ņemot vērā Bāriņtiesu likumā un Civillikumā noteikto par aizgādības tiesību pārtraukšanas iemesliem.

Bāriņtiesu ikgada statistikas pārskatos apkopota informācija par vecāku skaitu, kuriem pārskata gadā ar bāriņtiesas lēmumu (gan vienpersonisku, gan koleģiālu) pārtrauktas bērnu aizgādības tiesības vardarbības gadījumos.

Iepriekšējo gadu statistiskā informācija par konstatētajiem vardarbības gadījumiem laika posmā no 2009.gada līdz 2013.gadam, ieskaitot, norāda uz tendenci būtiski pieaugt to personu skaitam, kurām pārtrauktas aizgādības tiesības, ja konstatēta vecāku vardarbība pret bērnu vai ir pamatotas aizdomas par vardarbību pret bērnu. Ja salīdzinoši 2012.gadā aizgādības tiesības pārtrauktas 186 vecākiem, jo viņi izturējušies vardarbīgi pret bērnu (vai pastāvēja aizdomas), tad 2013.gadā bāriņtiesas pieņēmušas lēmumus jau attiecībā uz 216 personām, tātad kopumā par 30 personām vairāk.

Proporcionāli kopējam personu, kurām pārtrauktas aizgādības tiesības, skaita samazinājumam, 2014.gadā samazinājies arī to gadījumu skaits, kad personām pārtrauktas aizgādības tiesības vardarbīgas izturēšanās dēļ. Vadoties no 3.diagrammā apkopotajiem datiem par aizgādības tiesību pārtraukšanu vecākiem, konstatējams, ka 2014.gadā aizgādības tiesības pārtrauktas 176 personām, ja konstatēta vecāku vardarbība pret bērnu vai bāriņtiesai bijušas aizdomas par vardarbību ģimenē, t.i. kopumā par 40 personām mazāk nekā 2013.gadā. Iespējams 2014.gada rādītāju izmaiņas nedaudz ietekmējuši iepriekš minētie spēkā stājušies grozījumi, kas paredz personas tiesības bērna interesēs vērsties ar pieteikumu tiesā par pagaidu aizsardzību pret vardarbību. Apkopojot statistikas datus par 2015.gadu, konstatēts pavisam neliels personu, kurām aizgādības tiesības pārtrauktas dēļ vardarbības pret bērnu, skaita palielinājums, proti, no 1235 personām, kurām kopumā pārskata gadā pārtrauktas bērnu aizgādības tiesības, 185 personām pārtrauktas aizgādības tiesības, ja konstatēta vecāku vardarbība pret bērnu vai ir pamatotas aizdomas par vardarbību pret bērnu, t.i. par 9 personām vairāk nekā 2014.gadā.

Ņemot vērā iepriekš minēto, secināms, ka rādītāji saistībā ar konstatētajiem vardarbības gadījumiem, ir mainīgi. Ņemot vērā konstatētos datus par kopējo personu, attiecībā uz kurām pieņemts personai nelabvēlīgs lēmums par bērna aizgādības tiesību pārtraukšanu, skaitu, aizvien nevar izdarīt secinājumus par pozitīvām tendencēm vardarbības kontekstā.

**3.diagramma**

Bāriņtiesu likuma 17.panta 4.punktā paredzēts bāriņtiesas pienākums sadarboties ar policijas iestādēm, lai nodrošinātu bērna tiesību un interešu aizstāvību. Savukārt Bērnu tiesību aizsardzības likuma 51.pantā noteikts, ka par vardarbību pret bērnu, par bērna pamudināšanu vai piespiešanu piedalīties seksuālās darbībās, par bērna izmantošanu vai iesaistīšanu prostitūcijā vainīgās personas saucamas pie likumā noteiktās atbildības. Katrai personai ir pienākums ziņot policijai vai citai kompetentai iestādei par vardarbību vai citu pret bērnu vērstu noziedzīgu nodarījumu. Par neziņošanu vainīgās personas saucamas pie likumā noteiktās atbildības.

Bāriņtiesu ikgada pārskatos par darbu apkopotā statistiskā informācija norāda uz to, ka 2012.gadā bāriņtiesa informējusi tiesībsargājošās institūcijas par 117 personām, kurām pārtrauktas bērnu aizgādības tiesības, ja konstatēta vecāku vardarbība pret bērnu vai ir pamatotas aizdomas par vardarbību pret bērnu. 2013.gadā bāriņtiesa tiesībsargājošās institūcijas informējusi jau par 133 šādām personām. Savukārt 2014.gadā minētā informācija sniegta par 104 personām, proti, vecākiem, kas ir par 29 personām mazāk kā 2013.gadā. (Skat.5.diagammu). Analizējot statistikas datus par 2015.gadu, konstatēts, ka šī gada ietvaros bāriņtiesas tiesībsargājošās institūcijas informējušas par 114 personām, t.i. par 10 personām vairāk kā iepriekšējā gadā.

Informāciju tiesībsargājošajām iestādēm par vardarbību pret bērnu jau var būt snieguši bērna radinieki, izglītības iestādes, ārstniecības iestādes u.tml., līdz ar to rādītāji par vecākiem, kuriem pārtrauktas aizgādības tiesības dēļ vardarbības var atšķirties no rādītājiem par gadījumu skaitu, kuros par bērnu tiesību pārkāpumiem informētas tiesībsargājošās institūcijas.

**4.diagramma**

### **2.1.2.Aizgādības tiesību pārtraukšana, pieņemot vienpersonisku lēmumu.**

Bāriņtiesu likuma regulējums paredz konkrētu bāriņtiesas rīcību gadījumos, kad bāriņtiesa ģimenē konstatē dzīvības un veselības apdraudējumu (arī iespējamu) bērnam, proti, šajos gadījumos bāriņtiesas darbība un atbalsta sniegšana vajadzības gadījumā primāri vērsta uz bērna nogādāšanu drošos apstākļos, kā arī attiecīga lēmuma, proti, vienpersoniska lēmuma par aizgādības tiesību pārtraukšanu vecākam (minēto lēmumu izpilda nekavējoties) pieņemšanu bērna interesēs, tādējādi pasargājot bērnu no turpmākajiem iespējamiem bērna tiesību pārkāpumiem.

Atbilstoši Bāriņtiesu likuma 23.panta 2.1 daļā noteiktajam, bāriņtiesa pirms vienpersoniska lēmuma pieņemšanas par bērna šķiršanu no ģimenes primāri izvērtē iespējas novērst dzīvības un veselības apdraudējumu bērnam, paliekot ģimenē, un, ja to nav iespējams novērst ar līdzekļiem (pagaidu aizsardzība pret vardarbību, bērna nodošana citas personas, ar kuru bērnam ir emocionāla saikne, īslaicīgā aprūpē drošos apstākļos u.tml.), kuri mazāk ierobežo bērna tiesības uzaugt ģimenē, tā lemj par bērna šķiršanu no ģimenes.

Bāriņtiesu likuma 24.panta pirmajā daļā noteiktais regulē tālāko bāriņtiesas rīcību, proti, ne vēlāk kā **15 dienu laikā** pēc vienpersoniska lēmuma pieņemšanas sasaucama bāriņtiesas sēde, lai koleģiāli lemtu par pārtraukto aizgādības tiesību atjaunošanu vecākam vai bērna ārpusģimenes aprūpes nodrošināšanu, ja nav iespējams bērna vecākiem atjaunot pārtrauktās aizgādības tiesības. Tādējādi secināms, ka vienpersonisks bāriņtiesas amatpersonas lēmums ir pagaidu risinājums, jo nākamo 15 dienu laikā bāriņtiesai ir pienākums objektīvi un vispusīgi noskaidrot apstākļus par turpmāku vecāka iespēju īstenot bērna aprūpi atbilstoši bērna vislabākajām interesēm. Respektīvi, vienpersoniskā lēmuma mērķis ir noregulēt situāciju tikai līdz koleģiālā lēmuma pieņemšanai par aizgādības tiesībām.

**5.diagramma**

Analizējot pēdējo četru gadu statistiskos datus attiecībā uz vienpersonisku lēmumu skaitu par bērna aizgādības tiesību pārtraukšanu vecākiem, ik gadu konstatējams attiecīgo lēmumu skaita samazinājums. Proti, 2012.gadā pieņemti 682 vienpersoniski lēmumi, 2013.gadā pieņemti 603 vienpersoniski lēmumi, t.i. par 79 lēmumiem mazāk nekā 2012.gadā. Savukārt 2014.gadā konstatējams vislielākais vienpersonisko lēmumu (par aizgādādības tiesību pārtraukšanu) skaita samazinājums, proti, bāriņtiesas savas kompetences ietvaros pieņēmušas 460 vienpersoniskus lēmumus, t.i. par 143 lēmumiem mazāk nekā 2013.gadā un par 222 lēmumiem mazāk nekā 2012.gadā. Konstatēts, ka 2015.gadā bāriņtiesas pieņēmušas 381 vienpersonisku lēmumu pr bērnu aizgādības tiesību pārtraukšanu vecākiem, t.i. par 79 lēmumiem mazāk nekā 2014.gadā.

Iespējams, minēto statistisko rādītāju izmaiņas saistītas ar spēkā stājušos Civilprocesa likuma regulējuma (par pagaidu aizsardzības līdzekļu noteikšanu) piemērošanu praksē gadījumos, kad pret bērnu ir vērsta vardarbība vai saņemtas ziņas par iespējamu vardarbību ģimenē. Tāpat, iespējams, skaitliskos rādītājus ietekmējis apstāklis, ka bāriņtiesas, izvērtējot situāciju ģimenē un bērna vislabākās intereses, secinājusi, ka tomēr iespējams novērst bērna attīstībai nelabvēlīgus apstākļus, bērnam paliekot ģimenē.

Sīkāku informāciju par bāriņtiesas vienpersoniskajiem lēmumiem skatīt 57.lpp.

## 2.2.Bērna pārtraukto aizgādības tiesību atjaunošana

Bāriņtiesu likuma 22.panta otrā daļa paredz, ka bāriņtiesa, pieņemot lēmumu par bērna aizgādības tiesību pārtraukšanu vecākam, rakstveidā informē viņu par pienākumu sadarboties ar savas dzīvesvietas pašvaldības sociālo dienestu un citām institūcijām un personām, lai sekmētu bērna atgriešanos ģimenē.

Vienlaikus pēc lēmuma pieņemšanas par bērna šķiršanu no ģimenes bāriņtiesas pilnvaru ietvaros ir nekavējoties par pieņemto lēmumu informēt bērna vecāku dzīvesvietas sociālo dienestu un lūgt sniegt nepieciešamo palīdzību bērna vecākiem, kā to nosaka Bāriņtiesu likuma 39.panta pirmā daļa un Bērnu tiesību aizsardzības likuma 27.panta piektā daļa. Normatīvie akti paredz, ka bērna ārpusģimenes aprūpes laikā pašvaldība sniedz izglītojošu, sociālu un citu palīdzību bērna vecākiem, lai sekmētu bērna atgriešanos ģimenē. Audžuģimene, aizbildnis un bērnu aprūpes iestāde informē vecākus par bērna attīstību un veicina ģimenes saišu atjaunošanos. Atbilstoši Bērnu tiesību aizsardzības likuma 27.panta piektajā daļā noteiktajam pašvaldības sociālais dienests kopā ar citām pašvaldības institūcijām, bērna vecākiem un bērna tiesību aizsardzības iestādēm izstrādā ģimenes atbalsta un palīdzības programmu ar nolūku panākt bērna un ģimenes stāvokļa uzlabošanos, īstenojot konkrētus pasākumus, lai bērni varētu atgriezties vecāku aprūpē un turpmāk ģimenē tiktu nodrošināta bērna attīstībai un augšanai labvēlīga vide.

Atbilstoši Bāriņtiesu likumā un Civillikumā noteiktajam, ja bērna aizgādības tiesību pārtraukšanas iemesli ir zuduši, bāriņtiesa lemj par pārtraukto bērna aizgādības tiesību atjaunošanu. Tādējādi, sagatavojot lietu par iespējamu bērna pārtraukto aizgādības tiesību atjaunošanu vecākam, bāriņtiesa primāri pārliecinās, vai nepastāv vairs apstākļi, kas pastāvēja laikā, kad vecākam tika pārtrauktas aizgādības tiesības, kā arī noskaidro, vai nepastāv citi pārtraukto aizgādības tiesību atjaunošanas riski, proti, bāriņtiesa vērtē gan iespējamo risku bērna drošībai, attīstībai un veselībai, kā arī apstākli, vai bērnam, atgriežoties ģimenē, tiks nodrošināta pilnvērtīga aprūpe, atbilstoša audzināšana un labvēlīga vide. Turklāt bāriņtiesai jāgūst pārliecība par to, vai nepastāv risks atkārtotai bērna šķiršanai no ģimenes.

Izvērtējot lietas būtiskos faktiskos apstākļus, bāriņtiesa:

- pieprasa vecāka dzīvesvietas sociālajam dienestam atzinumu par iespējām bērnam atgriezties vecāka aizgādībā;

- pieprasa no audžuģimenes, aizbildņa vai ilgstošas sociālās aprūpes un sociālās rehabilitācijas institūcijas (turpmāk tekstā – institūcija) informāciju par bērna un vecāka saskarsmi, garīgo un materiālo atbalstu bērna audzināšanā ārpusģimenes aprūpes laikā;

- pieprasa, pamatojoties uz Bāriņtiesu likuma 16.panta 1.punktā noteikto, citu informāciju, kas nepieciešama, lai pieņemtu pamatotu, bērna interesēm atbilstošu lēmumu, tajā skaitā, atkarībā no konkrētās lietas, informāciju par vecāka izpratni par bērna vajadzībām, vecāka spējām un motivāciju realizēt vecāka tiesības un pienākumus, prasmēm pielietot adekvātas audzināšanas metodes un nodrošināt bērnam atbilstoši aprūpi u.c.

Ievērojot iepriekš minēto, institūciju un speciālistu sniegtā papildus informācija par vecāku spējām īstenot bērnu aizgādību vērtējama kopsakarā ar tiem iemesliem, kuru dēļ aizgādības tiesības vecākam savulaik tika pārtrauktas.

Statistiskie rādītāji, kas atspoguļoti 6.diagrammā, iespējams, liecina par to, ka vecāki, par kuriem bāriņtiesas sniegušas informāciju, laikā pēc aizgādības tiesību pārtraukšanas sadarbojušās ar sociālo dienestu un piesaistītajiem speciālistiem, lai uzlabotu situāciju ģimenē, sekmētu bērna aizgādības tiesību pārtraukšanas iemeslu novēršanu un radītu labvēlīgus apstākļus tam, ka bērns var atgriezties vecāka aprūpē.

**6.diagramma**

Izvērtējot 6.diagrammā atspoguļoto statistisko informāciju 4 gadu intervālā par bērnu skaitu, kuri atgriezušies vecāku aprūpē un vecāku skaitu, kuriem atjaunotas bērnu pārtrauktās aizgādības tiesības, redzams, ka 2012.gadā bāriņtiesas datus sniegušas par 849 bērniem un 649 personām, kurām atjaunotas pārtrauktās aizgādības tiesības. 2013.gadā minētā satura informācija sniegta par 872 bērniem, kuri atgriezušies vecāku aprūpē un 652 vecākiem, kuri atguvuši savas tiesības īstenot bērnu aizgādību. Tātad skaitliski par 3 vecākiem vairāk un 23 bērniem vairāk 2013.gadā atgriezušies vecāku aprūpē. Savukārt kopš 2013.gada vērojama tendence skaitliski samazināties minētajiem rādītājiem, proti, samazinājies gan bērnu, gan vecāku skaits, attiecībā uz kuriem bāriņtiesa savu pilnvaru ietvaros pieņēmusi lēmumu par aizgādības tiesību atjaunošanu. Proti, kā redzams 6.diagrammā, 2014.gadā salīdzinājumā ar 2013.gadu bāriņtiesas attiecībā uz 563 personām pieņēmušas tām labvēlīgu administratīvo aktu par aizgādības tiesību atjaunošanu, un līdz ar to 755 bērniem bijusi iespēja atgriezties savu vecāku aprūpē. Tādējādi 2014.gadā par 89 personām mazāk un 117 bērniem mazāk pieņemts attiecīga satura lēmums. Apkopojot bāriņtiesu pārskatus par darbu 2015.gadā, secināms, ka 2014.gadā turpinās tendence samazināties to gadījumu skaitam, kad bāriņtiesa lēmusi atjaunot vecākam bērna pārtrauktās aizgādības tiesības, proti, pārskata gadā bāriņtiesas kopumā sniegušas datus par 632 bērniem (t.i.par 123 bērniem mazāk kā 2014.gadā) un 476 personām (t.i. par 87 personām mazāk kā 2014.gadā), kurām atjaunotas pārtrauktās bērnu aizgādības tiesības.

**2.tabula**

|  |  |  |  |  |
| --- | --- | --- | --- | --- |
| **Bērnu skaits, kuru vecākiem atjaunotas aizgādības tiesības** | | | | |
| Bērni vecumā: | 2012.gads | 2013.gads | 2014.gads | 2015.gads |
| līdz 3 gadiem | 192 | 203 | 138 | 143 |
| no 4 līdz 12 gadiem | 504 | 495 | 439 | 348 |
| no 13 līdz 17 gadiem | 153 | 174 | 178 | 141 |

No 2.tabulā apkopotajiem datiem redzams, ka 2015.gadā analogi iepriekšējos gados konstatētajam, bērnu pārtrauktās aizgādības tiesības vecākiem visbiežāk atjaunotas par bērniem vecuma grupā no 4 līdz 12 gadiem, ieskaitot.

## 2.3.Aizgādības tiesību atņemšana vecākam ar tiesas spriedumu

Civillikuma 203.pantā noteikts, ja gada laikā no aizgādības tiesību pārtraukšanas nav iespējams tās atjaunot, bāriņtiesa lemj par prasības celšanu tiesā aizgādības tiesību atņemšanai, izņemot gadījumu, kad aizgādības tiesības nevar atjaunot no vecāka neatkarīgu apstākļu dēļ. Bāriņtiesai ir tiesības lemt par prasības celšanu tiesā aizgādības tiesību atņemšanai pirms minētā termiņa iestāšanās, ja tas ir bērna interesēs. Ievērojot minēto, atsevišķos gadījumos, kad tas ir pamatots ar bērna vislabākajām interesēm, un bāriņtiesai ir pamats uzskatīt, ka faktiskā situācija ģimenē nemainīsies, vecāki nav motivēti uzņemties bērna aprūpi un audzināšanu, mainīt savu dzīvesveidu, vecāki neiesaistās savu problēmu risināšanā, atteikušies no sadarbības ar sociālo dienestu utt., bāriņtiesa savu pilnvaru ietvaros var celt konkrētu prasību tiesā, negaidot attiecīgā termiņa iestāšanos. Tāpat īpašos cietsirdīgas izturēšanās, ļaunprātīgas rīcības vai nolaidības gadījumos bāriņtiesa, neatkarīgi no iepriekš noteiktā termiņa, tiesīga izvērtēt nepieciešamību, nevilcinoties iesniegt prasību tiesā par aizgādības tiesību atņemšanu.

**7.diagramma**

Apkopojot bāriņtiesu iesūtītos datus par laika periodu no 2012.gada līdz 2015.gadam, konstatēts, ka 2012.gadā bāriņtiesas attiecībā uz 1072 personām pieņēmušas lēmumu par prasības iesniegšanu tiesā aizgādības tiesību atņemšanai. Tādējādi secināms, ka bāriņtiesas, vērtējot iespējas vecākam atjaunot pārtrauktās aizgādības tiesības, konstatējušas, ka nav zuduši aizgādības tiesību pārtraukšanas iemesli, kā arī iespējams bāriņtiesas rīcībā ir saņemta cita informācija, kas norāda uz apstākļiem, kas liedz bērnam atgriezties vecāku aprūpē un tiesā iesniedzama attiecīga prasība. 2013.gadā attiecīgs lēmums pieņemts attiecībā uz 956 vecākiem. Līdz ar to salīdzinoši 2013.gadā bāriņtiesas pieņēmušas minēto lēmumu par 116 personām mazāk nekā 2012.gadā. Līdzīgi rādītāji konstatēti 2014.gadā, proti, minētā satura lēmums pieņemts par 954 personām. Savukārt, apkopojot statistikas datus par 2015.gadu, konstatēts skaitlisko rādītāju samazinājums, proti, bāriņtiesas savas kompetences ietvaros attiecībā par 861 personu pieņēmušas lēmumu sniegt prasību tiesā aizgādības tiesību atņemšanai. (Skat.7.diagrammu).

Aizgādības tiesību atņemšanu vienam vai abiem vecākiem kā galējo līdzekli piemēro tiesa.

Civillikuma normas paredz, ka vecākam aizgādības tiesības ar tiesas spriedumu var atņemt divos gadījumos:

1. viņa vainas dēļ (vecāka apzinātas rīcības vai nolaidības dēļ) ir apdraudēta veselība vai dzīvība;
2. vecāks ļaunprātīgi izmanto savas tiesības vai nenodrošina bērna aprūpi un uzraudzību, un tas var apdraudēt bērna fizisko, garīgo vai tikumisko attīstību.

Analizējot datus par personām, kurām ar tiesas spriedumu atņemtas aizgādības tiesības, noskaidrots, ka kopš 2012.gada pakāpeniski samazinājies gadījumu skaits, kad izvērtējot lietas būtiskos apstākļus, civilprocesuālajā kārtībā tiesa nospriedusi atņemt aizgādības tiesības vecākiem. Proti, 2012.gadā tiesa pieņēmusi 814 vecākiem nelabvēlīgu nolēmumu, 2013.gadā gadā tiesa pieņēmusi šādu nolēmumu attiecībā uz 739 vecākiem. Savukārt 2014.gadā bāriņtiesas sniegušas datus par 674 personām, kurām ar tiesas spriedumu atņemtas aizgādības tiesības, t.i. par 65 personām mazāk nekā 2013.gadā. Apkopojot bāriņtiesu sniegtos datus par 2015.gadu, arī konstatēts personu skaita samazinājums, proti, 2015.gadā ar tiesas spriedumu atņemtas aizgādības tiesības 640 vecākiem, t.i. par 34 personām mazāk nekā 2014.gadā un par 99.personām mazāk nekā 2013.gadā. Tomēr, analizējot kopējo situāciju valstī, minētie rādītāji ir augsti un attiecīgi nav vērtējami kā būtiski uzlabojumi bērnu aizgādības jomā. Respektīvi, datu apkopojums norāda uz to, ka tiesa, izvērtējot lietas faktiskos apstākļus, secinājusi, ka vecāku rīcības vai nolaidības dēļ apdraudēta bērna veselība vai dzīvība vai arī vecāks ļaunprātīgi izmantojis savas tiesības vai nav nodrošinajis pilnvērtīgu bērna aprūpi un uzraudzību, kā rezultātā tikusi apdraudēta bērna fiziskā, garīgā vai tikumiskā attīstība.

Salīdzinot datu apkopojumu 8.diagrammā- par aizgādības tiesību atņemšanu ar 7.diagrammā atspoguļotajiem datiem par prasības iesniegšanu tiesā, secināms, ka bāriņtiesu pieņemto lēmumu skaits par attiecīgas prasības iesniegšanu tiesā lielākoties pārsniedz ar tiesas spriedumu atņemto gadījumu skaitu, kas norāda uz to, ka, neskatoties uz bāriņtiesas pieņemto lēmumu, ne visos gadījumos tiesa kā galīgo līdzekli piemērojusi personai aizgādības tiesību atņemšanu.

**8.diagramma**

Aplūkojot bērnu, kuru vecākiem ar tiesas spriedumu atņemtas aizgādības tiesības, skaita izmaiņas pēdējos četros gados, vislielākais bērnu skaits konstatēts 2012.gadā, proti, 1078 bērni. Līdz ar to tie bērni, kuriem ir tikai viens vecāks vai abiem vecākiem atņemtas aizgādības tiesības, ieguvuši juridiski brīva bērna statusu. Turpmākajos gados analogi rādītājiem par vecākiem, vērojama tendence samazināties bērnu skaitam, kuru vecākiem atņemtas aizgādības tiesības ar tiesas spriedumu. Salīdzinoši 2013.gadā sniegtas ziņas par 952 bērniem, kuru vecākiem tiesa atņēmusi aizgādības tiesības, kas ir par 126 bērniem mazāk nekā 2012.gadā. Savukārt 2014.gadā sniegtas ziņas par 874 šādiem bērniem (t.i. par 78 bērniem mazāk nekā 2013.gadā). Konstatēts, ka 2015.gadā bāriņtiesas sniegušas datus par 828 bērniem, kuru vecākiem ar tiesas spriedumu atņemtas aizgādības tiesības (t.i. par 46 bērniem mazāk nekā 2014.gadā).

Apkopojot datus vecuma griezumā, noskaidrots, ka lielākais bērnu skaits, kuru vecākiem ar tiesas spriedumu atņemtas aizgādības tiesības, ir vecuma grupā no 4-12 gadiem, proti, pārskata periodā vecākiem (640) kopskaitā tika atņemtas 479 bērnu aizgādības tiesības minētajā vecuma grupā.

## 2.4.Aizgādības tiesību atjaunošana vecākam ar tiesas spriedumu

Atbilstoši Civilprocesa likuma 244.7 pantā noteiktajam, ja pēc tam, kad likumīgā spēkā stājies spriedums lietā, kas izriet no aizgādības vai saskarsmes tiesībām, mainās apstākļi, katra puse ir tiesīga iesniegt jaunu prasību tiesā vispārējā kārtībā. Līdz ar to gadījumā, ja vecāks uzskata, ka ir zuduši iemesli, kuru dēļ viņam tika atņemtas bērna aizgādības tiesības, viņam ir tiesības vērsties tiesā ar attiecīgu prasības pieteikumu aizgādības tiesību atjaunošanai. Minētā likuma 244.2 pantā noteikts, ka prasību lietās, kas izriet no aizgādības tiesībām, var celt bērna vecāki, aizbildņi, bāriņtiesa vai prokurors. Bāriņtiesu likuma 16.pants paredz bāriņtiesas tiesības iesniegt tiesā prasības pieteikumus un pieteikumus bērna interesēs. Vienlaikus Bāriņtiesu likuma 18.panta 6.punktā noteikts, ka bāriņtiesa, aizstāvot bērna personiskās intereses attiecībās ar vecākiem, aizbildņiem un citām personām veic citus normatīvajos aktos noteiktos bērna personisko interešu aizsardzības pasākumus. Ievērojot iepriekš minēto, arī bāriņtiesa atsevišķos gadījumos, ievērojot bērna vislabākās intereses, savu pilnvaru ietvaros var lemt par prasības iesniegšanu tiesā aizgādības tiesību atjaunošanai vecākam.

**9.diagramma**

Izvērtējot bāriņtiesu rīcībā esošo statistisko informāciju, noskaidrots, ka 2012.un 2013.gadā bāriņtiesas 9 gadījumos, savukārt 2014.gadā- 11 gadījumos pieņēmušas bērnu interesēs lēmumu par prasības iesniegšanu tiesā aizgādības tiesību atjaunošanai. Savukārt tiesa nospriedusi 2012.gadā atjaunot aizgādības tiesības 5 personām, 2013.gadā pieņemts attiecīgs nolēmums par 14 personām, un 2014.gadā- par 9 personām. Šie vecāki atguvuši tiesības īstenot bērnu aizgādības tiesības, proti, aprūpēt bērnu un pārstāvēt viņa personiskās un mantiskās intereses. Tādējādi 8 bērni 2012.gadā, 23 bērni 2013.gadā un 13 bērni 2014.gadā atgriezušies sava vecāka (vecāku) aprūpē pēc tam, kad stājies spēkā tiesas spriedums par aizgādības tiesību atjaunošanu. Konstatēts, ka 2015.gadā par 8 personām bāriņtiesa pieņēmus lēmumu sniegt prasību tiesā aizgādības tiesību atjaunošanai; 11 personām tiesa atjaunojusi aizgādības tiesības, un 16 bērniem 2015.gadā bijusi iespēja atgriezties ģimeniskā vidē pie saviem vecākiem. Tādējādi secināms, ka, salīdzinot datus par vecāku skaitu, kuriem katru gadu tiek atņemtas aizgādības tiesības, ļoti neliels skaits vecāku pēc tam, kad aizgādības tiesības atņemtas, uzlabojuši situāciju ģimenē, novērsuši riskus, kas pastāvējuši laikā, kad bērns atradies vecāka aprūpē un ir bijuši motivēti atgriezt bērnus ģimenē.

# 3.Pārskats par bērnu ārpusģimenes aprūpi

## 3.1.Ārpusģimenes aprūpē esošo bērnu skaits

Konvencijas par bērnu tiesībām 20.panta 1.un 2.punkts nosaka, ka bērnam, kuram uz laiku vai pastāvīgi nav savas ģimenes vides vai kuru, lai vislabāk ievērotu viņa paša intereses, nedrīkst atstāt šajā vidē, ir tiesības uz īpašu valsts aizsardzību un palīdzību. Dalībvalstis saskaņā ar saviem nacionālajiem likumiem nodrošina minētajam bērnam citu aprūpi.

Tādējādi gadījumos, kad ģimenē netiek ievērotas bērna tiesības (bērna atstāšana bez iztikas līdzekļiem, nepietiekama aprūpe, pamatvajadzību nodrošinājums, vardarbība u.c.) un nav iespējams novērst bērna attīstībai nelabvēlīgos apstākļus, viņam paliekot ģimenē, bērnu šķiršana no bioloģiskās ģimenes ir nepieciešama bērna vislabāko interešu nodrošināšanai, jo ikvienam bērnam ir tiesības uz tādiem dzīves apstākļiem un labvēlīgu sociālo vidi, kas nodrošina viņa pilnvērtīgu fizisko un intelektuālo attīstību.

Bērnu tiesību aizsardzības likuma 27.panta pirmā daļa ietver likumdevēja noteikto gadījumu uzskaitījumu, kad ir iespējama bērna šķiršana no ģimenes, proti, ja: 1) bērna dzīvība, veselība vai attīstība ir nopietni apdraudēta vardarbības dēļ vai ir pamatotas aizdomas par vardarbību pret bērnu, kā arī aprūpes trūkuma vai mājas apstākļu (sociālās vides) dēļ;

2) bērns nopietni apdraud savu veselību vai attīstību, lietojot alkoholu, narkotiskās vai toksiskās vielas;

3) bērns ir izdarījis noziedzīgu nodarījumu.

Detalizētāk apstākļi, kuriem pastāvot, nodibināma ārpusģimenes aprūpe, paredzēti Civillikumā un Bāriņtiesu likumā. Tādējādi, pastāvot noteiktiem lietas būtiskajiem faktiskajiem apstākļiem, piemēram, radušās būtiskas domstarpības bērna un vecāku attiecībās vai abi bērna vecāki ir nepilngadīgi, bāriņtiesai, prioritāri nodrošinot nepilngadīgu bērnu tiesību un interešu aizsardzību, kā to paredz Bāriņtiesu likuma 4.panta otrā daļa, nepieciešams nodrošināt bāreņiem un bez vecāku gādības palikušiem bērniem ārpusģimenes aprūpi pie aizbildņa, audžuģimenē vai institūcijā.

Bērnu tiesību aizsardzības likuma 1.pantā definēts:

* bārenis- bērns, kura vecāki miruši vai likumā noteiktajā kārtībā atzīti par mirušiem;
* bez vecāku gādības palicis bērns- bērns, kura vecāki nav zināmi, ir pazuduši vai ilgstošas slimības dēļ nespēj realizēt aizgādību vai kura vecākiem pārtrauktas vai atņemtas aizgādības tiesības.

Nepieciešamības gadījumā bāriņtiesa, rūpējoties par ārpusģimenes aprūpē esoša bērna tiesību nodrošinājumu, risina jautājumu par citas ārpusģimenes aprūpes formas vai attiecīgi cita aprūpes īstenotāja nodrošināšanu bērnam. Piemēram, bāriņtiesa institūcijā ievietotam bērnam atradusi iespēju dzīvot aizbildņa ģimenē vai, konstatējot aizbildņa darbībā pārkāpumus, radusies nepieciešamība lemt par bērna aprūpes nodrošināšanu audžuģimenē.

Ārpusģimenes aprūpes mērķis saskaņā ar Bērnu tiesību aizsardzības likuma 32.pantā noteikto ir radīt bērnam aizsargātības sajūtu, nodrošināt apstākļus viņa attīstībai un labklājībai. Tādējādi būtiski, lai bāriņtiesa rastu konkrētā bērna vajadzībām atbilstošāko risinājumu, nodrošinot ārpusģimenes aprūpi aizbildņa ģimenē, audžuģimenē vai institūcijā. Tostarp, lemjot par ārpusģimenes aprūpi bērnam, bāriņtiesai savu pilnvaru ietvaros nepieciešams izskaidrot bērnam iespējamos ārpusģimenes aprūpes veidus un noskaidrot bērna viedokli par viņam piemērotāko ārpusģimenes aprūpes veidu, ja bērns spēj formulēt savu viedokli.

Atbilstoši minētā likuma 6.panta ceturtajā daļā paredzētajam, ārpusģimenes aprūpes laikā tiek veikti nepieciešamie pasākumi bērna un vecāku atkalapvienošanās nodrošināšanai. Savukārt šī likuma 42.pantā pirmajā daļā noteikts, ka ārpusģimenes aprūpi izbeidz, kad bērna vecāku ģimenē tiek nodrošināti labvēlīgi apstākļi bērna attīstībai vai arī viņš ir sasniedzis 18 gadu vecumu.

Vadoties no iepriekšējo gadu analīzes, bāriņtiesu sniegtie dati ilgtermiņā ārpusģimenes aprūpes jomā norāda uz kopējo valstī ārpusģimenes aprūpē esošo bērnu skaita pakāpenisku samazinājumu kopš 2010.gada. Apkopojot bāriņtiesu pārskatos par bāriņtiesu darbu 2015.gadā fiksēto informāciju, secināms, ka minētajā jomā statistiskajos rādītājos nav konstatētas kopējo tendenču izmaiņas, proti, kopējais valstī ārpusģimenes aprūpē esošo bērnu skaits joprojām turpina samazināties. Tomēr 2014.un 2015.gadā, salīdzinot ar iepriekšējiem gadiem šo bērnu skaitlisko rādītāju samazinājums ir būtiskāks. Kā redzams no 10.diagrammā apkopotās informācijas, 2012.gada 31.decembrī aizbildņa, audžuģimenes vai institucionālajā aprūpē atradās 8095 bērni, savukārt 2013.gada 31.decembrī- 7967 bērni. Tātad 2013.gadā, salīdzinoši ar 2012.gadu kopumā skaitliski par 128 bērniem mazāk atradās ārpusģimenes aprūpē. Apkopojot datus, noskaidrots, ka 2014.gada 31.decembrī ārpusģimenes aprūpē atradās 7606 bērni, t.i. par 361 bērnu mazāk nekā iepriekšējā pārskata gadā un par 489 bērniem mazāk nekā 2012.gadā. Savukārt 2015.gada 31.decembrī ārpusģimenes aprūpē kopumā valstī atradās 7281 bērns, kas ir par 325 bērniem mazāk nekā iepriekšējā gadā. Secināms, ka tie bērni, kuru ārpusģimenes aprūpe izbeigta, sasnieguši pilngadību vai arī panākta ģimenes situācijas uzlabošanās un bērni atgriezušies savu vecāku aprūpē.

**10.diagramma**

Bāriņtiesu darbību regulējošie normatīvie akti paredz bāriņtiesas kompetenci primāri nodrošināt bērnam iespēju augt pie aizbildņa vai audžuģimenē. Atbilstoši Bāriņtiesu likuma 35.panta pirmajā daļā noteiktajam bāriņtiesa lemj par bāreņa vai bez vecāku gādības palikuša bērna ievietošanu [..] institūcijā, ja ārpusģimenes aprūpi bērnam nav iespējams nodrošināt audžuģimenē vai pie aizbildņa. Līdzīgi Sociālo pakalpojumu un sociālās palīdzības likuma 4.panta ceturtajā daļā noteikts, ka [..] bērniem nodrošināma aprūpe ģimeniskā vidē – audžuģimenē vai pie aizbildņa, un tikai tad, ja tas nav iespējams, aprūpe tiek nodrošināta [..] institūcijā.

Bērnu tiesību aizsardzības likuma normas konkretizē, kādos gadījumos pieļaujama bērnu ievietošana institūcijā, proti, minētā likuma 27.pants paredz, ka ārpusģimenes aprūpi bērnu aprūpes iestādē nodrošina, ja aprūpe pie aizbildņa vai audžuģimenē nav piemērota konkrētam bērnam. Bērnu aprūpes iestādē bērns atrodas līdz brīdim, kad viņam tiek nodrošināta piemērota aprūpe pie aizbildņa vai audžuģimenē. No minētā izriet, ka aprūpe institūcijā pieļaujama tad, ja tas atbilst konkrētā bērna vislabākajām interesēm un individuālajām vajadzībām. Visos citos gadījumos bāriņtiesai periodiski jāmeklē iespējas bērna ievietošanai aizbildņa ģimenē vai audžuģimenē.

2013.gada 4.decembrī ar Ministru kabineta rīkojumu Nr.589 apstiprinātas Sociālo pakalpojumu attīstības pamatnostādnes 2014.– 2020.gadam (turpmāk – pamatnostādnes). Viens no pamatnostādņu svarīgākajiem rīcības virzieniem ir deinstitucionalizācija. Viena no deinstucionalizācijas procesa aktivitātēm ir bāreņu un bez vecāku gādības palikušo bērnu aprūpes ģimeniskā vidē vai tai pietuvinātā pakalpojumā veicināšana. Deinstitucionalizācijas plānā izvirzītie mērķi- institucionālās aprūpes pakalpojuma vajadzības izvērtēšana individuāli katram konkrētam bērnam atbilstoši bērna individuālajām vajadzībām, tādējādi ierobežojot bērnu ievietošanu institūcijās, ja ir iespējams nodrošināt institucionālajai aprūpei alternatīvus (ģimeniskai videi pietuvinātus) ārpusģimenes aprūpes pakalpojumus. Lai nodrošinātu deinstitucionalizācijas principa – *ģimeniskas vides* *nodrošināšana bērnam* - īstenošanu praksē, bāriņtiesai nepieciešams periodiski pārliecināties, vai institūcijā ievietotam bērnam joprojām nav iespējams nodrošināt aprūpi ģimeniskā vidē un bērnam jāturpina uzturēties institūcijā.[[2]](#footnote-2)

Inspekcija kā katru gadu apkopojusi arī datus par ārpusģimenes aprūpē esošo bērnu skaita nodrošinājumu pēc ārpusģimenes aprūpes veida. No 11.diagrammā redzamā datu apkopojuma, redzams, ka valstī jau vairākus gadus izplatītākais ārpusģimenes aprūpes veids nemainīgi ir aizbildnība, kaut arī kopējam bērnu skaitam aizbildņa ģimenēs ir tendence samazināties. Proti, 2012.gada 31.decembrī bāriņtiesām kopumā ir ziņas par 5051 aizbildnībā esošu bērnu, savukārt 2013.gadā ir ziņas par 4945 šādiem bērniem. Konstatēts, ka 2014.gadā aizbildņa aprūpē atradies 4831 bērns, kas skaitliski sastāda 64% no kopējā ārpusģimenes aprūpē esošo bērnu skaita. Savukārt, vadoties pēc bāriņtiesu sniegtajiem datiem, 2015.gada 31.decembrī aizbildņu ģimenēs kopumā atradās 4620 aizbilstamie, t.i. par 211 bērniem mazāk un skaitliski sastāda 63,4% no kopējā ārpusģimenes aprūpē esošo bērnu skaita.

**11.diagramma**

Iepriekšējo gadu statistikas datu analīze norādīja uz tendenci palielināties audžuģimenēs ievietoto bērnu skaitam, proti, ja 2009.gadā kopumā 758 bērni atradās audžuģimenes aprūpē, tad 2012.gadā jau 1155 bērni, savukārt 2013.gadā- 1262 bērni. Konstatēts, ka 2014.gadā vērojams bērnu skaita, kuri ievietoti audžuģimenē, samazinājums, proti, 2014.gada 31.decembrī audžuģimenēs atradās 1224 bērni, kas ir par 38 bērniem mazāk nekā iepriekšējā gadā (16% no kopējā ārpusģimenes aprūpē esošo bērnu skaita). Apkopojot datus par 2015.gadu, konstatēts pavisam neliels audžuģimenēs esošo bērnu skaita pieaugums, proti, 2015.gada 31.decembrī audžuģimeņu aprūpē kopumā valstī atradās 1232 bērni, kas ir tikai par 8 bērniem vairāk nekā iepriekšējā gadā. Tādējādi audžuģimeņu aprūpē esošo bērnu skaits 2015.gada 31.decembrī sastādīja 17% no kopējā ārpusģimenes aprūpē esošo bērnu skaita.

Lai gan statistisko rādītāju apkopošanas rezultātā, secināts, ka rādītājiem par institūcijās ievietoto bērnu skaitu kopš 2012.gada kopumā ir tendence ik gadu samazināties, tomēr konstatējams, ka aizvien institūcijās ievietoto bērnu skaits pārsniedz bērnu skaitu, kuri ievietoti audžuģimenēs. Vadoties pēc 11.diagrammā atspoguļotajiem statistikas datiem, 2012.gada 31.decembrī 1889 bērni atradās institūcijā, 2013.gada 31.decembrī fiksēts mazāks institūcijās ievietoto bērnu skaits, proti, 1760, kas ir par 129 bērniem mazāk. Savukārt 2014.gada 31.decembrī fiksēti dati par 1551 bērnu, kas ir jau skaitliski par 209 bērniem mazāks rādītājs. Apkopojot bāriņtiesu sniegtos datus, konstatēts, ka bāriņtiesas sniegušas informāciju par 1429 bērniem, kuri 2015.gada 31.decembrī atradušies institūcijās, t.i.par 122 bērniem mazāk nekā iepriekšējā gadā un sastāda 20% no kopējā ārpusģimenes aprūpē esošo bērnu skaita. Iespējams minēto rādītāju izmaiņas tajā skaitā saistītas ar radušos iespēju kādam bērnam nodrošināt aprūpi ģimeniskā vidē. Tomēr jāņem vērā, ka ne visiem bērniem pastāv iespēja nodrošināt atrašanos ģimeniskā vidē- audžuģimenē vai aizbildnībā. Bāriņtiesas kompetencē ir izvērtēt institucionālās aprūpes pakalpojuma vajadzību individuāli katram konkrētam bērnam atbilstoši bērna individuālajām vajadzībām.

Īstenojot bāriņtiesu darba uzraudzību, inspekcija tajā skaitā, pārbaudot bāriņtiesas lietvedībā esošās lietas, pievērš uzmanību tam, vai bāriņtiesas pirms bērna ievietošanas institūcijā pārliecinājušās par iespēju bērniem nodrošināt ārpusģimenes aprūpi pie aizbildņa vai audžuģimenē, kā arī pēc tam, kad bērns jau atrodas institūcijā, periodiski izvērtējušas iespēju bērnam augt ģimeniskā vidē.

Vadoties no statistikas datu apkopojuma, secināms, ka salīdzinoši uz 2013.gada 31.decembri aprūpe ģimeniskā vidē tika nodrošināta 78% no visiem ārpusģimenes aprūpē esošajiem bērniem. Savukārt, ņemot vērā datus uz 2014.gada 31.decembri, jau 80% bērnu nodrošināta iespēja uzturēties ģimeniskā vidē. Analizējot 2015.gada rādītājus, konstatēts, ka 2015.gada 32.decembrī ģimeniska vide nodrošināta 80,3% bērniem. Lai arī nav konstatēts būtisks uzlabojums kopš 2014.gada, kopējos rādītājos iezīmējas pozitīvas iezīmes bērnu tiesību aizsardzības jomā.

## 3.2.Adoptējamo bērnu skaits, kuri atrodas ārpusģimenes aprūpē

Atbilstoši Bērnu tiesību aizsardzības likuma 31.panta pirmajā daļā noteiktajam, lai bērna attīstībai nodrošinātu ģimenisku vidi, tiek atbalstīta adopcija. Adoptējamo bērnu (vecāki miruši, vecākiem ar tiesas spriedumu ir atņemtas aizgādības tiesības, vecāki/aizbildņi devuši piekrišanu bērna adopcijai) un to personu uzskaite, kuras vēlas adoptēt bērnu, veicama adopcijas reģistrā, un tā pārzinis ir Labklājības ministrija. Ministru kabineta noteikumi Nr.794 “Kārtība, kādā nodrošina adoptējamo bērnu un to personu uzskaiti, kuras vēlas adoptēt bērnu” paredz ziņu apjomu, kas iekļaujams adopcijas reģistrā par adoptējamo bērnu. Par katru adoptējamu bērnu bērna likumiskajam pārstāvim nepieciešams aizpildīt un ministrijā iesniegt adoptējama bērna uzskaites lapu, kas satur minētajos noteikumos paredzēto informāciju, tajā skaitā ziņas par bērna veselības stāvokli, bērna agrīno attīstību, bioloģiskās ģimenes sociālo raksturojumu u.c. būtisku informāciju.

Ministru kabineta 2003.gada 11.marta noteikumu Nr.111 “Adopcijas kārtība” (turpmāk**-** adopcijas kārtība) 5.punkta 5.2. un 5.3.apakšpunkts paredz, ka bērna adopcijai piekrišanu nepieciešams saņemt no aizbildņa, ja bērnam ir nodibināta aizbildnība un paša adoptējamā, ja viņš sasniedzis 12 gadu vecumu. Tomēr bērna viedokli nepieciešams noskaidrot visos gadījumos, kad vien bērns spēj to formulēt, arī pirms 12 gadu vecuma sasniegšanas.

**12.diagramma**

No 12.diagrammā redzamā datu apkopojuma par kopējo ārpusģimenes aprūpē esošo adoptējamo bērnu skaitu, vērojams, ka situācija par kopējo adoptējamo (juridiski brīvo) bērnu skaitu ir mainīga. Proti, vadoties pēc datu apkopojuma, 2013.gadā adoptējamo bērnu skaits salīdzinājumā ar 2012.gadu ir ievērojami pieaudzis (skaitliski par 719 bērniem), proti, bāriņtiesas sniegušas ziņas par 3013 bērniem- 2012.gadā un 3732 bērniem- 2013.gadā. Uz 2014.gada 31.decembri fiksēti dati par 3557 adoptējamiem bērniem, kas ir par 175 bērniem mazāk nekā iepriekšējā gadā. Savukārt 2015.gadā adoptējamo bērnu skaits atkal ir nedaudz pieaudzis, proti, bāriņtiesas sniegušas datus par 3580 ārpusģimenes aprūpē esošiem adoptējamiem bērniem, t.i. par 23 bērniem vairāk nekā iepriekšējā gadā.

Apkopojot statistikas datus par 2015.gadu, konstatējams, ka 1519 bērni no kopējā adoptējamo bērnu skaita nav devuši savu piekrišanu adopcijai (salīdzinājumam 2014.gadā- 1530 bērni). Tāpat bāriņtiesas savu pilnvaru ietvaros noskaidrojušas, ka 2015.gadā kopumā 118 bērni no 3580 adoptējamiem bērniem nepiekrīt adopcijai uz ārvalstīm, kas nozīmē, ka šie bērni labprāt piekristu, ka viņus adoptē ģimene Latvijā. Salīdzinoši 2014.gadā 116 bērni no 3357 adoptējamiem bērniem nav piekrituši adopcijai uz ārvalstīm. Konstatēts, ka 2013.gadā ievērojami lielāks bērnu skaits, proti, 380 bērni nav piekrituši adocpijai uz ārvalstīm.

Tāpat, vadoties pēc bāriņtiesu pārskatu veidlapās fiksētās informācijas, 2014.gadā par 2038 bērniem aizbildņi nav devuši piekrišanu sava aizbilstamā adopcijai, savukārt 2015.gadā par 1752 bērniem aizbildņi šādu piekrišanu nav devuši, tātad par 316 bērniem mazāk kā 2014.gadā. Sīkāku datu atspoguļojumu par pēdējiem četriem gadiem skatīt 12.diagrammā.

## 3.3.Ārpusģimenes aprūpe pārskata gadā

2015.gadā, pamatojoties uz bāriņtiesu pieņemtajiem lēmumiem, ārpusģimenes aprūpe tika nodrošināta 1402 bērniem, kas ir par 155 bērniem mazāk kā iepriekšējā gadā.

Vadoties pēc apkopotās statistiskās informācijas 13.diagrammā (25.lpp.), analogi iepriekšējo gadu rādītājiem, lielākajam bērnu skaitam, proti, 667 bāreņiem un bez vecāku gādības palikušiem bērniem nodibināta aizbildnība (2014.gadā-772 bērni) un bērnu tiesību un interešu pārstāvībai iecelts aizbildnis. Vienlaikus konstatēts, ka, salīdzinot ar 2014.gadu, samazinājies institūcijās ievietoto bērnu skaits, proti, apkopojot datus, noskaidrots, ka kopumā 2015.gadā 440 bērniem ārpusģimenes aprūpe tika nodrošināta institūcijā (salīdzinoši 2014.gadā-468 bērniem). Tāpat noskaidrots, ka 293 bērnu aprūpes un audzināšanas pienākumus uzņēmās audžuģimenes (2013.gadā-318 bērni). Tādējādi, ievērojot minētos rādītājus konstatēts, ka aprūpe ģimeniskā vidē tika nodrošināta 68,4% no visiem 2015.gada ietvaros ārpusģimenes aprūpē nodotajiem bērniem. Salīdzinoši 2014.gadā aprūpe ģimeniskā vidē tika nodrošināta 70% no visiem 2014.gada ietvaros ārpusģimenes aprūpē nodotajiem bērniem, kas ir nedaudz procentuāli lielāks rādītājs kā 2013.gadā (attiecīgais rādītājs skaitliski sastādīja 67,5%).

**13.diagramma**

Inspekcija tāpat kā iepriekšējā gadā apkopojusi bāriņtiesu sniegto informāciju par izplatītākajiem iemesliem, kuru dēļ bāriņtiesām atbilstoši Bāriņtiesu likumā noteiktajai bāriņtiesas kompetencei bija nepieciešams 2015.gadā nodrošināt bērniem ārpusģimenes aprūpi aizbildnībā, audžuģimenē vai institūcijā, tādējādi iegūstot pilnīgākus datus par tendencēm saistībā ar bērnu ārpusģimenes aprūpi. Apkopojot datus, konstatēts, ka vislielākajam bērnu skaitam (1152), analogi kā 2012.,2013.un 2014.gadā, ārpusģimenes aprūpe nodrošināta, jo viņu vecākiem pārtrauktas vai atņemtas bērna aizgādības tiesības, respektīvi, procentuāli šo bērnu skaits sastāda 82,16 % no visiem ārpusģimenes aprūpē nodotajiem bērniem 2015.gadā. Tādējādi secināms, ka lielākoties ārpusģimenes aprūpe bērniem nodrošināta, jo bērns vecāka vainas dēļ atradies veselībai vai dzīvībai bīstamos apstākļos, vecāks nav nodrošinājis bērnam nepieciešamo aprūpi vai uzraudzību, vecāks izturējies vardarbīgi pret bērnu u.c. Bāriņtiesu likuma 22.pantā noteiktajos gadījumos.

Kā redzams 14.diagrammā (26.lpp.), ievērojamāki mazāks bērnu skaits, proti, 69 bērni (4.92%) no ārpusģimenes aprūpē nodotajiem bērniem 2015.gadā ir bērni bāreņi (vecāki miruši vai izsludināti par mirušiem).

Vienlaikus noskaidrots, ka attiecībā uz 68 bērniem (4,96%), kuru vecāki ir nepilngadīgi, bāriņtiesas 2015.gadā pieņēmušas lēmumu par ārpusģimenes aprūpi, ņemot vērā, ka šiem bērniem bija nepieciešama likumiskās pārstāvības nodrošināšana. Salīdzinoši 2014.gadā minētā satura lēmums pieņemts par 74 bērniem, kuru vecāki ir nepilngadīgi.

Tāpat konstatēts, ka 37 bērniem jeb 2,63% bērnu ārpusģimenes aprūpe nodrošināta, jo viņu vecāki nav spējuši realizēt bērnu aprūpi savas slimības dēļ. Salīdzinoši 2014.gadā ārpusģimenes aprūpe nodrošināta 31 bērnam jeb 1,99% bērnu, kuru vecāki slimības dēļ nespēj pienācīgi aprūpēt un uzraudzīt bērnu. Savukārt 2013.gadā- 3,5% bērnu nodrošināta ārpusģimenes aprūpe šī iemesla dēļ.

Analogi kā iepriekšējā gadā procentuāli neliels ir to bērnu skaits, kuriem ārpusģimenes aprūpe nodrošināta dēļ būtiskām domstarpībām bērna un vecāka attiecībās, proti, 4 bērniem jeb 0,28% bērnu. Konstatēts, ka tikai vienā gadījumā, proti, 1 bērnam ārpusģimenes aprūpe nodrošināta tā iemesla dēļ, ka viņa vecāks ir pazudis vai izsludināts meklēšanā.

Vadoties pēc apkopotās statistiskās informācijas, 71 jeb 5% bērnu iemesli ārpusģimenes aprūpes nodrošināšanai ir citi, kas detalizētāk nav atspoguļoti, jo to neparedz bāriņtiesas pārskatu veidlapa.

**14.diagramma**

## 3.4. Ārpusģimenes aprūpē esoša bērna saskarsme ar vecākiem un citām personām pārskata gadā

Atbilstoši Civillikuma 181.pantā noteiktajam, katram vecākam ir pienākums un tiesības uzturēt personiskas attiecības un tiešus kontaktus ar bērnu. Šis noteikums piemērojams arī tad, ja bērns ir šķirts no ģimenes vai nedzīvo kopā ar abiem vecākiem. Minētā panta pirmajā daļā likumdevējs ir īpaši akcentējis bērna tiesības (nevis pienākumu) uzturēt personiskas attiecības un tiešus kontaktus ar jebkuru no vecākiem (saskarsmes tiesība). Civillikuma 181.panta trešajā daļā paredzēts, ka bērnam ir tiesības uztirēt personiskas attiecības un tiešus kontktus arī ar brāļiem, māsām un vecvecākiem, kā arī citām personām, ar kurām bērns ilgu laiku ir dzīvojis nedalītā saimniecībā, ja tas atbilst bērna interesēm (saskarsmes tiesība).

Aizbildņa un audžuģimenes pienākums ir veicināt un atbalstīt bērna un vecāka attiecību uzturēšanu laika periodā, kamēr bērns ir šķirts no ģimenes (tajā skaitā organizēt vecāka un bērna tikšanos), ja vien bāriņtiesa nav pieņēmusi lēmumu bērna interesēs par aizliegumu vecākam tikties ar bērnu. Proti, atbilstoši Bērnu tiesību aizsardzības likuma 33.panta regulējumam bērnam, kas nodots aizbildnībā vai audžuģimenē vai ievietots bērnu aprūpes iestādē, ir tiesības uzturēt personiskas attiecības un tiešus kontaktus ar vecākiem, kā arī ar brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā, izņemot gadījumus, kad tas kaitē bērna veselībai, attīstībai un drošībai vai rada draudus aizbildņiem, audžuģimenēm, bērnu aprūpes iestāžu darbiniekiem vai citiem bērniem un bāriņtiesa savas kompetences ietvaros pieņēmusi lēmumu par personisku attiecību un tiešu kontaktu uzturēšanas tiesību ierobežošanu, kā to paredz minētā likuma 33.panta otrajā daļā un Bāriņtiesu likuma 39.panta trešajā daļā noteiktais.

**15.diagramma**

Apkopojot bāriņtiesu rīcībā esošos statistikas datus, konstatēts, ka minētā satura lēmums 2015.gadā analogi kā iepriekšējā gadā pieņemts principā pārsvarā attiecībā uz vecākiem, respektīvi, 26 gadījumos bāriņtiesa, izvērtējot lietas apstākļus, secinājusi, ka personisku attiecību un kontaktu uzturēšana vecākam ar bērnu ir neatbilstoša bērna interesēm. Salīdzinoši 2014.gadā šāds lēmums attiecībā uz vecākiem pieņemts 31, bet 2013.gadā- 47 gadījumos.

Vadoties pēc iepriekšējo gadu statistikas datu analīzes, 2013.un 2014.gadā konstatēts neliels to gadījumu skaits, kad bāriņtiesa ierobežojusi citu tuvu radinieku tiesības uzturēt personiskas attiecības un tiešus kontaktus ar bērnu. Proti, 2013.gadā šāds lēmums pieņemts tikai par 2 personām, savukārt 2014.gadā attiecībā uz 5 personām, kas ir bērna citi radinieki. Noskaidrots, ka 2015.gadā bāriņtiesas nav pieņēmušas nevienu lēmumu par personisku attiecību un tiešu kontaktu ierobežošanu tuviem radiniekiem ar ārpusģimenes aprūpē esošu bērnu.

Konstatēts, ka bāriņtiesas 2013.un 2014.gadā nav lēmušas par personisku attiecību un tiešu kontaktu ierobežošanu bērnam ar citām personām, ar kurām bērns ilgu laiku dzīvojis nedalītā saimniecībā. Savukārt 2015.gadā minētā satura lēmums pieņemts attiecībā uz vienu personu, ar kuru bērns dzīvojis nedalītā saimniecībā.

Inspekcija tajā skaitā apkopojusi informāciju par ārpusģimenes aprūpē esošiem bērniem, par kuriem bāriņtiesa pārskata gadā pieņēmusi lēmumu par atļauju bērnam uzturēties pie vecākiem vai brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā atbilstoši Bērnu tiesību aizsardzības likuma 33.panta ceturtajā daļā noteiktajam. Tikai tad, ja bāriņtiesa pieņēmusi šādu lēmumu, institūcijas vadītājs, audžuģimene vai aizbildnis var atļaut bērnam īslaicīgi uzturēties vecāka vai citas personas ģimenē. Pieņemot attiecīgo lēmumu, bāriņtiesai jāgūst pārliecība, ka vecāks vai cita persona bāriņtiesas lēmumā norādītajā laika posmā spēs nodrošināt pilnvērtīgu bērna aprūpi un uzraudzību.

**16.diagramma**

Apkopojot datus, noskaidrots, ka 2015.gadā bāriņtiesas pieņēmušas minētā satura lēmumu kopumā attiecībā uz 421 bērniem, kas ir par 52 bērniem mazāk nekā iepriekšējā gadā. Konstatēts, ka lielākoties, proti, 329 bērniem ar bāriņtiesas lēmumu atļauts uzturēties pie vecākiem, kuriem ir pārtrauktas vai atņemtas aizgādības tiesības. Informācija par bērna īslaicīgu uzturēšanos vecāka ģimenē, proti, vecāka spējām veikt konkrētā laika posmā bērna aprūpes un uzraudzības pienākumus, tajā skaitā vērtējama, lemjot par iespējamo pārtraukto aizgādības tiesību atjaunošanu. Vienlaikus konstatēts, ka 84 bērniem atļauts uzturēties pie citiem tuviem radiniekiem. Analogi kā iepriekšējā gadā nelielam bērnu skaitam, proti, 8 bērniem rasta iespēja uzturēties pie personām, ar kurām bērns ilgu laiku dzīvojis nedalītā saimniecībā. Datu apkopojumu skatīt 16.diagrammā.

# 4.Pārskats par aizbildnības lietām

Civillikuma 217.panta pirmā daļa paredz, ka aizbildnību nodibina pār nepilngadīgajiem. Savukārt minētā likuma 222.pantā noteikts, ka bez vecāku aizgādības palikušam bērnam *(bērns, kura vecāki nav zināmi, ir pazuduši vai ilgstošas slimības dēļ nespēj realizēt aizgādību vai kura vecākiem pārtrauktas vai atņemtas aizgādības tiesības)* ieceļams aizbildnis. Aizbildnis ir bērna likumiskais pārstāvis, kura pienākums ir primāri nodrošināt bērna tiesību un interešu aizsardzību. Aizbildnis aizvieto savam aizbilstamajam vecākus, atbalsta bērnu, sevišķi gādā par viņa audzināšanu, kā arī pārstāv bērna personiskās un mantiskās intereses.

Bāriņtiesu likuma 26.pantā precizēti gadījumi, kuros bāriņtiesa savu pilnvaru ietvaros lemj par aizbildnības nodibināšanu un aizbildņa iecelšanu bērnam:

- bērna vecāki ir miruši vai izsludināti par mirušiem;

- bērna vecākiem ir pārtrauktas vai atņemtas aizgādības tiesības;

- bērna vecāki ir pazuduši un izsludināti meklēšanā;

- bērna vecāki slimības dēļ nespēj pienācīgi aprūpēt un uzraudzīt bērnu;

- abi bērna vecāki ir nepilngadīgi;

- radušies citi neatliekami gadījumi (nodrošinot normatīvajos aktos noteikto prasību ievērošanu).

Atbilstoši Civillikuma un Bāriņtiesu likuma normām, kas regulē aizbildņa iecelšanas kārtību, bāriņtiesas pienākums ir pārliecināties, vai par aizbildni ieceļamajai personai ir aizbildņa pienākumu pildīšanai nepieciešamās spējas un īpašības. Bāriņtiesa izvērtē personas motivāciju kļūt par aizbildni, ģimenes locekļu savstarpējās attiecības, nodarbinātību, dzīves apstākļus, spējas pārstāvēt bērnu personiskajās un mantiskajās attiecībās, kā arī ņem vērā atzinumus par personas veselības stāvokli, ko sniedz ģimenes ārsts, kā arī psihiatrs un narkologs. Tāpat bāriņtiesai jāpārliecinās, vai nepastāv kāds no Civillikuma 242.pantā noteiktajiem apstākļiem, kas liedz personai uzņemties aizbildņa pienākumus, piemēram, persona jau savulaik atcelta no aizbildņa pienākumu pildīšanas, jo konstatēti pārkāpumi aizbildņa rīcībā.

Īpaši grūtos un sarežģītos aizbildnības gadījumos bāriņtiesa var iecelt vairākus aizbildņus, bet ne vairāk par trim. Gadījumos, ja aizbildnis ir kavēts uzņemties aizbildnību vai atstādināts no aizbildņa pienākumu pildīšanas, bāriņtiesa bērnam ieceļ aizbildni uz laiku. Tādējādi bāriņtiesu apkopotie dati par aizbildnības lietām aptver arī informāciju par aizbildņiem uz laiku (Bāriņtiesu likuma 26.panta trešā daļa) un līdzaizbildņiem (Civillikuma 316.pants).

## 4.1.Aizbildņu kopējais skaits pārskata gada 31.decembrī

Analizējot bāriņtiesu sniegtos datus aizbildnības jomā laika periodā no 2012.-2014.gadam, secināms, ka skaitliskie rādītāji attiecībā uz personām, kuras Bāriņtiesu likumā noteiktajos gadījumos ieceltas par aizbildni bez vecāku gādības palikušajiem bērniem, ir mainīgi. Respektīvi, vadoties pēc bāriņtiesas rīcībā esošajiem datiem, 2012.gada 31.decembrī valstī kopumā bija 4083 personas, kuras uz minēto pārskata periodu pildīja ārpusģimenes aprūpē esošo bērnu aizbildņa pienākumus. 2013.gadā vērojams aizbildņu kopējā skaita neliels pieaugums, t.i. 4132 personas, kas ir par 49 aizbildņiem vairāk nekā 2012.gadā. Savukārt 2014.gadā atkal novērojams aizbildņu kopējā skaita samazinājums, proti, bāriņtiesas sniegušas datus par 3993 personām, kuras ar bāriņtiesas lēmumu Bāriņtiesu likumā paredzētajos gadījumos ieceltas par aizbildni bērniem, tātad kopējais aizbildņu skaits pārskata periodā, salīdzinot ar iepriekšējo gadu, samazinājies par 139 personām. Apkopojot datus par 2015.gadu, konstatēts, ka turpinās tendence samazināties aizildņu skaitam, proti, 2015.gada 31.decembrī aizbildņu kopējais skaits valstī bija 3757, t.i. par 236 aizbildņiem mazāk nekā 2014.gadā.

**17.diagramma**

Saskaņā ar Civillikuma 235.un 236.panta tiesisko regulējumu aizbildnība pār nepilngadīgajiem [..] piekrīt vispirms viņu tuvākajiem radiniekiem, bet tam ir nepieciešams bāriņtiesas apstiprinājums. Par aizbildņiem bāriņtiesa izrauga no vienādi tuviem radiniekiem piemērotākos, bet, ja tuvākie izrādītos nepiemēroti, tad tālākos. Ja starp nepilngadīgo radiniekiem neatrodas spējīgi vai arī, ja spējīgie nevar uzņemties aizbildnību, vai ja viņus atlaiž no aizbildņu amata likumisku iemeslu dēļ, kā arī, ja nepilngadīgajiem nemaz nav radinieku, aizbildņus ieceļ bāriņtiesa no citu personu vidus.

Kā redzams 17.diagrammā (30.lpp.), līdzīgas tendences pēdējo gadu laikā vērojamas attiecībā uz aizbildņu sadalījumu pēc radniecības ar bērnu. Analogi kā 2012.,2013.gadā un 2014.gadā, tāpat arī 2015.gadā lielākais aizbildņu skaits ir bērnu radinieki, proti, visbiežāk ar bāriņtiesas lēmumu iecelti bērna vecvecāki un citi bērna radinieki, kopumā 2888 personas, kas kopumā sastāda 76,9% no kopējā aizbildņu skaita 2015.gada 31.decembrī. Proti, no visiem aizbildņiem, kas ar bāriņtiesas lēmumu iecelti bērniem, 1913 personas ir bērna vecvecāki un 975 personas ir citi bērna radinieki. Iepriekš minētās tendences norāda uz to, ka bāriņtiesas atbilstoši normatīvajos aktos noteiktajam pēc iespējas apzina potenciālos aizbildņus, kas var uzņemties rūpes par bērnu, apzina viņu spējas uzņemties aizbildnību un tikai tad, ja nepastāv iespēja bērnam par aizbildni iecelt radinieku, nodrošina bērnam iespēju augt citas personas, kas nav bērna radinieks, ģimenē.

Vienlaikus, apkopojot statistikas datus par pārskata periodu uz 2015.gada 31.decembri, konstatēts, ka 869 personas, kuras pilda aizbildņa pienākumus, ir aizbildņi, kas iecelti no citu personu vidus, proti, personas, kas nav bērna radinieki, bet ir pazīstami ar bērnu un kurām ar bērnu izveidojies labs kontakts, un bāriņtiesa atzinusi, ka šī persona ir piemērota aizbildņa pienākumu pildīšanai un konkrētā aizbildnība atbilst bērna vislabākajām interesēm. Salīdzinoši par 2014.gadu sniegti dati par 908 personām, kas nav bērnu radinieki, t.i. par 39 personām vairāk nekā 2015.gadā. Citu personu skaits, kuras ieceltas par aizbildni bērnam sastāda 23,13% no kopējā aizbildņu skaita 2015.gada 31.decembrī. Vienlaikus datu apkopojumā 17.diagrammā redzams, ka katru gadu pakāpeniski samazinās citu personu skaits, kuras ieceltas par aizbildni bērnam. Proti, 2012.gadā kopumā sniegtas ziņas par 1075 šādām personām. Savukārt 2013.gadā bāriņtiesas sniegušas datus par 979 personām, kas ieceltas bērnam no citu personu vidus.

## 4.2.Aizbildņu un aizbildnībā esošo bērnu skaits pārskata gadā

Analizējot bāriņtiesu apkopotos datus par aizbilstamo skaitu pārskata gadā, noskaidrots, ka ik gadu pakāpeniski samazinās to bērnu skaits, kuriem aizbildnis pārskata gadā iecelts pirmreizēji. 18.diagrammā redzams, ka 2012.gadā pirmreizēji aizbildnība nodibināta un aizbildnis iecelts 843 bērniem, 2013.gadā – 804 bērniem, savukārt 2014.gadā- 722 bērniem, t.i. par 82 bērniem mazāk nekā 2013.gadā. 2015.gadā turpinās tendence samazināties to bērnu skaitam, kuriem nodibināta aizbildnība, proti, bāriņtiesas sniegušas datus par 609 bērniem, kuriem aizbildnis iecelts 2015.gadā pirmreizēji, t.i. jau par 113 bērniem mazāk nekā 2014.gadā un par 195 bērniem mazāk nekā 2013.gadā.

Vienlaikus, apkopojot datus par aizbildņu skaitu pārskata gadā, konstatēts, ka 2012.gadā 668 personas ieceltas par aizbildni bērnam pie pirmreizējas aizbildnības nodibināšanas. 2013.gadā, salīdzinot ar 2012.gadu, tikai par 8 personām vairāk pieņemts attiecīgs lēmums, proti, par 676 personām. Savukārt kopš 2014.gada kopumā vērojams aizbildņu, kuri pirmreizēji ar bāriņtiesas lēmumu iecelti bērna tiesību pārstāvībai, skaita samazinājums, respektīvi, 579 personas atzītas par piemērotām pildīt aizbildņa pienākumus un ieceltas par aizbildni bērniem, tas ir par 97 personām mazāk nekā 2013.gadā. Apkopojot datus vienlaikus konstatēts, ka 2015.gadā kopumā bāreņiem un bez vecāku gādības palikušiem bērniem par aizbildni ieceltas 455 personas, t.i. par 124 personām mazāk nekā iepriekšējā gadā.

Tāpat, apkopojot inspekcijas rīcībā esošos statistikas datus, kas atspoguļoti 18.diagrammā, konstatēts, ka 2015.gadā attiecībā uz aizbildņu iecelšanu saglabājušās līdzīgas tendences, kādas bija novērojamas 2012., 2013. un 2014.gadā, proti, 82,19% gadījumu ieceltais aizbildnis ir radinieks un 17,80% gadījumos par aizbildni ieceltā persona nav bērna radinieks. Proti, 2015.gadā kopumā bērnam par aizbildni pirmreizēji iecelti 228 vecvecāki un 146 aizbildņi, kuri ir citi bērna radinieki, kopumā 374 personas. Tāpat bāriņtiesas sniegušas datus par 81 personām, kuras nav bērnu radinieki un bērniem ieceltas no citu peronu vidus. (Detalizētu datu apkopojumu par ieceltajiem aizbildņiem pēc radniecības ar bērnu pēdējo četru gadu griezumā skatīt 18.diagrammā). Analizējot statistikas datus dzimumu grizumā, konstatēts, ka lielākoties 2015.gadā par aizbildni ieceltas sievietes, proti, aizbildņa pienākumus uzņēmušās 394 sievietes un 61 vīrietis.

**18.diagramma**

## 4.3.Aizbildnības izbeigšanās pārskata gadā

Saskaņā ar Civillikuma 341.pantā noteikto, aizbildnība izbeidzas aizbildnim: 1) ar viņa nāvi; 2) ja viņu ar bāriņtiesas lēmumu atlaiž no aizbildņa peinākumu pildīšanas sakarā ar nespēju pamatotu iemeslu dēļ pildīt aizbildņa pienākumus; 3) ja viņu atceļ no aizbildņa pienākumu pildīšanas; 4) aizbildnības, kas nodibinātas ar zināmiem nosacījumiem vai uz noteiktu laiku, - iestājoties šiem nosacījumiem vai notekot noteiktajam laikam.

Bāriņtiesu likuma 31.pants paredz bāriņtiesas pienākumu pastāvīgi uzraudzīt aizbildņu rīcību bērna personisko un mantisko tiesību un interešu nodrošināšanā, tajā skaitā katru gadu pārbaudot aizbilstamā dzīves apstākļus aizbildņa ģimenē, pārbaudot, vai aizbildnis pārvalda aizbilstamā mantu atbilstoši bērna interesēm un normatīvo aktu prasībām, kā arī uzraugot, vai aizbildnis gādā par sava aizbilstamā audzināšanu ar tādu pašu rūpību, ar kādu apzinīgi vecāki gādātu par sava bērna audzināšanu.

Inspekcija apkopojusi bāriņtiesu iesniegtos datus par personu skaitu, kuras ar bāriņtiesas lēmumu atceltas no aizbildņa pienākumu pildīšanas nolaidīgas rīcības vai citu iemeslu dēļ. Tās ir situācijas, kad bāriņtiesa atbilstoši Bāriņtiesu likuma 32.panta pirmās daļas 3.punktā noteiktajam lēmusi par aizbildņa atcelšanu, ja bāriņtiesa konstatējusi pārkāpumus aizbildņa rīcībā vai bērna interesēm neizdevīgu aizbildņa darbību. Piemēram, konstatēta aizbildņa vardarbība pret bērnu vai aizbildņa pārvaldības rezultātā bērnam radušies mantiski zaudējumi. Tāpat tie var būt gadījumi, kad bāriņtiesa pēc personas iecelšanas par aizbildni atklājusi Civillikuma 242.pantā minētos iemeslus, kuru dēļ personu nevarēja iecelt par aizbildni. Piemēram, bāriņtiesa konstatē, ka personai jau reiz ar tiesas spriedumu bijušas atņemtas aizgādības tiesības.

**19.diagramma**

Kā redzams 19.diagrammā, laika periodā no 2012.gada līdz 2014.gadam, ieskaitot, vērojama tendence katru gadu nedaudz samazināties to gadījumu skaitam, kad bāriņtiesa konstatējusi aizbildnības pārvaldības interesēm neizdevīgu aizbildņa darbību, proti, 2012.gadā 83 personas atceltas no aizbildņa pienākumu pildīšanas, 2013.gadā atceltas 62 personas, t.i. par 21 personu mazāk kā 2012.gadā. Savukārt 2014.gadā minētā satura lēmums pieņemts attiecībā uz 48 personām, t.i. par 14 personām mazāk nekā iepriekšējā gadā. Atšķirīga situācija konstatējama 2015.gadā, proti, noskaidrots, ka bāriņtiesas, aizstāvot bērnu intereses, atcēlušas no aizbildņa pienākumu pildīšanas 59 personas, t.i.par 11 personām vairāk nekā iepriekšējā gadā.

No kopējā aizbildņu skaita 2015.gadā atcelto aizbildņu īpatsvars pārskata gada ietvaros sastāda 12,96%. Gadījumi, kad bāriņtiesai savas kompetences ietvaros nepieciešams lemt par aizbildņa, kurš aizvieto bērnam vecākus, atcelšanu, norāda uz to, cik būtiski ir pastāvīgi veikt nepieciešamos pasākumus aizbildnības uzraudzībā, jau pirms aizbildnības nodibināšanas rūpīgi izvērtēt potenciālo aizbildņu spējas un īpašības pildīt attiecīgus aizbildņa pienākumus, kā arī turpmākajā darbībā raudzīties, lai cita aizbildņa aizbildnības pārvaldība vai audžuģimenes rīcība atbilst bērna vislabākajām interesēm, ņemot vērā, ka situācija, kad aizbildnis ir atcelts pārkāpumu dēļ, var būt bērnam traumatiska, un būtiski ietekmēt viņa psihoemocionālo stāvokli.

Vienlaikus apkopojot datus par 2015.gadu, konstatēts, ka no kopējā atcelto personu skaita, proti, 59 aizbildņiem, 27,11% gadījumu personas, kas atceltas no aizbildņa pienākumu pildīšanas ir bērna vecvecāki, 30,50% gadījumā**-** citi bērna radinieki, bet 42,37% gadījumos**-** citas personas, kas nav bērna radinieki. Ņemot vērā, ka pēc statistikas rādītājiem lielākais personu skaits, kas iecelti par aizbildņiem, ir tieši bērnu radinieki, tad skaitliski lielāks ir arī to gadījumu skaits, kad bāriņtiesa konstatējusi pārkāpumus tieši radinieku, kas ir bērna aizbildņi, rīcībā. Salīdzinot ar 2014.gada rādītājiem, konstatējams, ka palielinājies to gadījumu skaits, kad pārkāpumi konstatēti citu personu, kas nav bērna radinieki rīcībā un bāriņtiesa pieņēmusi lēmumu atcelt šīs personas no aizbildņa pienākumu pildīšanas, proti, ja 2014.gadā atceltas 13 personas, kas nav bērna radinieki, no aizbildņa pienākumu pildīšanas, tad 2015.gadā atceltas jau 25 personas.

Tostarp konstatēts, ka 2015.gadā salīdzinājumā ar iepriekšējo gadu ievērojami pieaudzis to gadījumu skaits, kad bāriņtiesas informējušas tiesībsargājošās iestādes par konstatētajiem bērnu tiesību pārkāpumiem. Proti, 2014.gadā bāriņtiesas informējušas tiesībsargājošās iestādes par 5 personu tiesību pārkāpumiem pret bērnu, savukārt 2015.gadā attiecīga informācija tiesībsargājošām iestādēm sniegta jau par 17 aizbildņiem (t.i. par 12 personām vairāk), kuru darbībā bāriņtiesa saskatījusi nolaidīgu rīcību vai bērna interesēm neizdevīgu aizbildņa darbību. Salīdzinoši 2013.gadā bāriņtiesas šādu informāciju sniegušas par 13 aizbildņiem un 2012.gadā- par 15 aizbildņiem.

Civillikuma 339.pants nosaka, ka aizbildnība izbeidzas aizbilstamajam ar viņa pilngadību; viņu adoptējot; ja vecākiem atjaunotas aizgādības tiesības. Bāriņtiesu likuma 33.panta pirmā daļa paredz, ka bāriņtiesa lemj par aizbildņa atlaišanu no aizbildņa pienākumu pildīšanas Civillikumā paredzētajos gadījumos, kā arī tad, ja ir izbeigušies šā likuma 26.panta pirmās daļas 2., 4., 5., 6. vai 7.punktā minētie aizbildnības nodibināšanas iemesli, proti, bērna vecākiem atjaunotas bērna pārtrauktās vai atņemtās aizgādības tiesības, bērna vecāki atradušies, bērna vecākam, kurš slimības dēļ iepriekš nespēja pienācīgi aprūpēt un uzraudzīt bērnu, vairs nepastāv šķērslis bērna aizgādības īstenošanai, bērna vecāki kļuvuši pilngadīgi, atrisinājušās domstarpības bērna un vecāku attiecībās.

Nereti bāriņtiesu praksē ir gadījumi, kad bāriņtiesai nepieciešams risināt jautājumu par bērna, kurš atrodas aizbildņa aprūpē, ievietošanu citā aizbildņa ģimenē, audžuģimenē vai institūcijā, ja bērnam ārpusģimenes aprūpi nav iespējams nodrošināt pie cita aizbildņa vai audžuģimenē. Visbiežāk tie ir gadījumi, kad konstatēti pārkāpumi, ko aizbildnis pieļāvis aizbildnības pārvaldībā, iepriekšējais aizbildnis atcelts vai atlaists no aizbildņa pienākumu pildīšanas, izveidojusies konfliktsituācija starp bērnu un aizbildni, aizbildnis miris.

Kopumā bāriņtiesas sniegušas datus par 682 bērniem, kuriem 2015.gadā izbeigusies aizbildnība, jo zuduši aizbildnības nodibināšanas iemesli, un aizbildnis ar bāriņtiesas lēmumu atlaists no aizbildņa pienākumu pildīšanas vai aizbildņa rīcībā konstatēti pārkāpumi, aizbildnis atcelts no aizbildņa pienākumu pildīšanas un radusies nepieciešamība bērnam nodrošināt aprūpi citā ģimenē vai, ja tas nav iespējams institūcijā.

Līdzīgi kā iepriekšējā gadā apkopotie dati norāda uz to, ka lielākoties, proti, 51,31% (350) bērnu aizbildnība izbeigusies ar viņu pilngadību.

No kopējā bērnu skaita, 127 bērni jeb 18,62% bērnu atgriezušies vecāku aprūpē pēc pārtraukto vai atņemto aizgādības tiesību atjaunošanas vecākiem. (Salīdzinoši 2014.gadā tie bija 195 bērni, t.i. par 68 bērniem vairāk nekā 2015.gadā). Konstatēts, ka 55 bērni (8,06%) nodoti aprūpē cita aizbildņa ģimenē, savukārt 4,10% jeb 28 bērni nonākuši audžuģimenes aprūpē. Noskaidrots, ka 46 bērnu (6, 74%) vecāki kļuvuši pilngadīgi, līdz ar to paši ar likumiskā aizbildņa tiesībām turpmāk īsteno bērnu aizgādību. Vienlaikus konstaēts, ka 4,54% jeb 31 bērns adoptēti, līdz ar to šie bērni attiecībā pret adoptētāju un viņa radiniekiem ieguvuši laulībā dzimuša bērna tiesisko stāvokli kā personiskajās, tā mantiskajās attiecībās.

Vienlaikus konstatēts, ka 37 bērniem, kuri iepriekš auguši aizbildņa ģimenē un dažādu iemeslu dēļ aizbildnis atlaists vai atcelts no aizbildņa pienākumu pildīšanas, nav rasta iespēja turpmāk atrasties ģimeniskā vidē, proti, 5,42% bērnu ievietoti institūcijā, kas inspekcijas ieskatā gada ietvaros ir augsts rādītājs. Salīdzinoši 2014.gadā 54 bērni ievietoti institūcijā.

Konstatēts, ka tikai 8 bērni (1,17%) 2015.gadā nodoti vecāku aprūpē pēc vecāku veselības stāvokļa uzlabošanās. (Savukārt 2014.gadā tie bija 17 bērni, t.i. par 9 bērniem vairāk nekā 2015.gadā). Vienlaikus datu apkopošanas rezultātā konstatēts, ka neviens bērns 2015.gadā nav atgriezies vecāku aprūpē pēc savstarpēju domstarpību atrisināšanas. Detalizētu datu apkopojumu skatīt 36.lpp. 20.diagrammā.

**20.diagramma**

# 5.Pārskats par audžuģimeņu lietām

Atbilstoši bāriņtiesas kompetencei, kas noteikta Bāriņtiesu likuma 25.pantā, bāriņtiesa lemj par:

1. ģimenes vai personas piemērotību audžuģimenes pienākumu veikšanai;
2. audžuģimenes statusa piešķiršanu;
3. bērna ievietošanu audžuģimenē vai uzturēšanās izbeigšanu tajā.

Audžuģimenes statusa piešķiršanas un atņemšanas kārtību, bērna un audžuģimenes savstarpējās personiskās un mantiskās attiecības, audžuģimenes finansēšanas kārtību, kā arī kārtību, kādā bērnu nodod audžuģimenei vai izbeidz viņa uzturēšanos tajā, reglamentē Ministru kabineta 2006.gada 19.decembra noteikumi Nr.1036 „Audžuģimenes noteikumi” (turpmāk – Audžuģimenes noteikumi).

Audžuģimene ir ģimene vai persona, kas nodrošina aprūpi bērnam, kuram uz laiku vai pastāvīgi atņemta viņa ģimeniskā vide vai kura interesēs nav pieļaujama palikšana savā ģimenē. Audžuģimenes pienākums ir nodrošināt bērnam viņa vecumam un veselības stāvoklim atbilstošus sadzīves apstākļus un aprūpi (veselības aprūpi, audzināšanu un izglītību). Audžuģimenē ievietota bērna personiskās un mantiskās intereses un tiesības pārstāv bāriņtiesa. Tādējādi audžuģimene saskaņo ar bāriņtiesu jautājumus, kas saistīti ar bērna izglītību, saskarsmi ar vecākiem, radiniekiem un citām bērnam tuvām personām, uzturēšanās kārtību pie vecākiem, ja vecākiem ir pārtrauktas aizgādības tiesības, kā arī citus būtiskus jautājumus, kas skar bērna intereses.

Lemjot par laulāto piemērotību audžuģimenes pienākumu veikšanai, bāriņtiesai primāri jāpārliecinās, vai nepastāv Audžuģimenes noteikumu 10.-12.punktā minētie šķēršļi, kas liedz konkrētajai personai pretendēt uz audžuģimenes statusa piešķiršanu. Savukārt noteikumu 13.un 14.punkts paredz, kādus dokumentus bāriņtiesai jāpieprasa un kādas darbības jāveic, lai izvērtētu, vai laulātie (persona) piemēroti audžuģimenes pienākumu veikšanai. Gadījumā, ja bāriņtiesa nolemj, ka laulātie (persona) ir piemēroti audžuģimenes pienākumu veikšanai, laulātie (persona) apgūst mācību kursu atbilstoši audžuģimenes mācību programmai, kurā tiek iegūtas zināšanas un prasmes par ārpusģimenes aprūpes tiesisko regulējumu, bērna attīstību, par saskarsmi ģimenē, par bērna aprūpi. Atbilstoši Audžuģimenes noteikumu 17.punktā paredzētajam bāriņtiesa, piesaistot speciālistus, mēneša laikā pēc mācību kursa beigām veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu, un pieņem lēmumu par audžuģimenes statusu.

Bāriņtiesa, ievietojot bērnu audžuģimenē, noskaidro bērna viedokli un ievēro bērna intereses, kā arī izvērtē, vai audžuģimene spēs nodrošināt pienācīgus dzīves apstākļus un aprūpi bērnam. Atbilstoši Audžuģimenes noteikumu 25.punktā paredzētajam, bērnu audžuģimenē ievieto uz laiku, kamēr bērns var atgriezties savā ģimenē vai, ja tas nav iespējams, līdz bērna adopcijai vai aizbildnības nodibināšanai.

## 5.1.Audžuģimeņu kopējais skaits

Vadoties pēc statistikas datiem par periodu no 2012.gada līdz 2015.gadam, skaitliski augstākais rādītājs attiecībā uz kopējo audžuģimeņu skaitu konstatēts 2013.gadā, proti, 594 audžuģimenes, kurām ar bāriņtiesas lēmumu piešķirts audžuģimenes statuss, t.i. par 12 audžuģimenēm vairāk nekā 2012.gadā un par 9 audžuģimenēm vairāk nekā 2015.gadā.

**21.diagramma**

Bāriņtiesu sniegtā informācija par audžuģimenēm liecina par to, ka pēdējo gadu periodā nav konstatējams būtisks kopējā audžuģimeņu skaita palielinājums. Konstatēts, ka uz 2014.gada 31.decembri kopējais audžuģimeņu skaits ir**-** 579, kas, salīdzinoši ar 2012.gadu, ir tikai par 3 audžuģimenēm mazāk, bet salīdzinoši ar 2013.gadu par 15 audžuģimenēm mazāk, tātad izmaiņas audžuģimeņu skaita ziņā ir nebūtiskas. Apkopojot datus, konstatēts, ka 2015.gadā 585 audžuģimenēm piešķirts audžuģimenes statuss, kas ir tikai par 6 audžuģimenēm vairāk nekā 2014.gadā.

Vienlaikus svarīgi ņemt vērā, ka ne visās audžuģimenēs, kurām piešķirts audžuģimenes statuss, ir ievietoti bērni. Audžuģimenes noteikumi paredz, ka, ja audžuģimene pamatotu iemeslu dēļ nevar uzņemt bērnu, par to rakstiski informē bāriņtiesu, norādot datumu, pēc kura audžuģimene ir gatava veikt savus pienākumus.

Izvērtējot bāriņtiesu pārskatos fiksēto informāciju, noskaidrots, ka 2015.gadā no 585 audžuģimenēm, kurām piešķirts audžuģimenes statuss, 71 audžuģimenē pārskata gada 31.decembrī nav ievietoti bērni, t.i. 12.13% no kopējā audžuģimeņu skaita. Pēc bāriņtiesu sniegtās informācijas 2015.gadā 46 audžuģimenes pamatotu iemeslu dēļ ģimenē nav varējušas uzņemt bērnus. Ievērojot iepriekš minēto, konstatēts, ka kopumā uz 2015.gada 31.decembri 514 audžuģimenes faktiski veikušas savus audžuģimenes pienākumus attiecībā pret bērniem.

## 5.2.Audžuģimeņu skaits pārskata gadā

Inspekcija tajā skaitā apkopojusi statistisko informāciju par tām ģimenēm, kurām 2015.gadā pirmreizēji piešķirts audžuģimenes statuss. Proti, bāriņtiesas sniegušas informāciju inspekcijai par 34 audžuģimenēm, kurām minētajā pārskata gadā piešķirts statuss, tas ir tikai par 1 audžuģimeni mazāk nekā 2014.gadā.

**22.diagramma**

Tādējādi, vadoties pēc apkopotajiem datiem 22.diagrammā, 38.lpp., secināms, ka kopumā 2014.un 2015.gadā salīdzinājumā ar 2012.un 2013.gadu mazāk personas izrādījušas gatavību kļūt par audžuģimeni un vērojams piešķirto audžuģimeņu statusu skaita samazinājums gada ietvaros. Proti, salīdzinoši 2012.gadā audžuģimenes statuss piešķirts 51 personai bet 2013.gadā- 53 audžuģimenēm. Minētie dati norāda uz audžuģimeņu institūta attīstības nepieciešamību, tajā skaitā jaunu audžuģimeņu piesaisti.

Audžuģimenes noteikumi paredz bāriņtiesas pienākumu vismaz reizi gadā izvērtēt audžuģimenē ievietotā bērna aprūpi un viņa tiesību ievērošanu, kā arī audžuģimenes spējas pienācīgi aprūpēt bērnu, pārbaudīt audžuģimenes dzīves apstākļus, lai pārliecinātos, vai tie nav mainījušies, liedzot iespēju turpmāk veikt audžuģimenes pienākumus.

Bāriņtiesu likuma 25.panta otrajā daļā noteikts, ka bāriņtiesa lemj par audžuģimenes statusa atņemšanu, ja bāriņtiesa konstatē, ka audžuģimene nepilda audžuģimenes pienākumus atbilstoši bērna interesēm. Tie ir gadījumi, kad bāriņtiesa pieņēmusi lēmumu atņemt audžuģimenes statusu, ja audžuģimene nepilda audžuģimenes pienākumus atbilstoši bērna interesēm, konstatēta audžuģimenes vardarbība pret bērnu vai audžuģimene nepamatoti atsakās no audžuģimenes pienākumu pildīšanas vai pēc bērna uzņemšanas nepamatoti atsakās no tālākās bērna aprūpes.

No 22.diagrammā (38.lpp.) apkopotajiem datiem secināms, ka pēdējo trīs gadu laikā lielākais audžuģimeņu skaits, kam atņemts statuss, jo konstatēts, ka audžuģimene nepilda savus pienākumus atbilstoši bērna interesēm vai atklāti bērnu tiesību pārkāpumi audžuģimenes rīcībā, ir fiksēts 2012.gadā, respektīvi, 24 personām ar bāriņtiesas lēmumu atņemts audžuģimenes statuss, kas nozīmē to, ka bāriņtiesām savas kompetences ietvaros bija nepieciešams izvērtēt iespējas bērniem nodrošināt aprūpi citā audžuģimenē vai izvēlēties citu ārpusģimenes aprūpes formu. 2013.gadā un identiski 2014.gadā informācija sniegta par 13 šādām audžuģimenēm, kas ir gandrīz uz pusi mazāk kā 2012.gadā. Savukārt 2015.gadā ar bāriņtiesas lēmumu audžuģimenes statuss atņemts tikai 2 audžuģimenēm, t.i., par 11 audžuģimenēm mazāk nekā 2013. un 2014.gadā.

Vienlaikus inspekcijas rīcībā ir informācija, ka par 2 audžuģimeņu pārkāpumiem, pildot audžuģimenes pienākumus, bāriņtiesas 2015.gadā informējušas tiesībsargājošās institūcijas. Salīdzinoši 2014.gadā attiecīga informācija par audžuģimenēm sniegta 4 gadījumos.

Tostarp Bāriņtiesu likuma 25.panta otrā prim daļa paredz bāriņtiesai savu pilnvaru ietvaros lemt par audžuģimenes statusa izbeigšanu, ja audžuģimene pati ir izteikusi tādu vēlēšanos vai ir mainījušies tiesiskie apstākļi, kas bijuši par pamatu audžuģimenes statusa piešķiršanai un ietekmē audžuģimenes spēju turpmāk veikt audžuģimenes pienākumus. Attiecībā uz tiesiskajiem apstākļiem, tie ir gadījumi, kad audžuģimene informējusi bāriņtiesu par Audžuģimenes noteikumu 23.2 punktā minētajiem apstākļiem, kuri būtiski ietekmē laulāto (personas) spēju turpmāk veikt audžuģimenes pienākumus, piemēram, stāšanos laulībā, ja audžuģimenes statuss piešķirts personai. Bāriņtiesa savas kompetences ietvaros mēneša laikā pēc minētās informācijas saņemšanas izvērtē to, pārbauda audžuģimenes dzīves apstākļus, noskaidro laulāto (personas) viedokli par spēju turpmāk veikt audžuģimenes pienākumus; nosūta laulātos (personu) pie psihologa atzinuma saņemšanai par spēju turpmāk veikt audžuģimenes pienākumus un veic citas minētajos noteikumos minētās darbības, izvērtējot ģimenes situāciju un, ja nepieciešams, iegūst papildus citu būtisku informāciju. Pamatojoties uz minēto izvērtējumu, bāriņtiesa 10 darba dienu laikā lemj par audžuģimenes statusu.

Izvērtējot bāriņtiesu rīcībā esošos datus (skatīt 22.diagrammu, 38.lpp.), noskaidrots, ka 2015.gadā līdzīgi kā 2014.gadā bāriņtiesas pieņēmušas izbeigt audžuģimenes statusu 29 audžuģimenēm (2014.gadā attiecīgs lēmums pieņemts par 28 audžuģimenēm, 2012.gadā**-** 25 audžuģimenēm un 2013.gadā**-** 22 audžuģimenēm.

## 5.3.Bērnu turpmākā aprūpe pēc aprūpes audžuģimenē izbeigšanas

Audžuģimenes noteikumu 31.2. punktā minēti iemesli, kuru dēļ bāriņtiesa pieņem lēmumu par bērna uzturēšanās izbeigšanu audžuģimenē, proti, bērna atgriešanās ģimenē, bērna adopcija, aizbildņa iecelšana bērnam, konfliktsituācijas izveidošanās starp bērnu un audžuģimeni, audžuģimenes nespēja pildīt pienākumus, audžuģimenes statusa atņemšana. Gadījumos, kad nav iespējama bērna turpmākā uzturēšanās esošajā audžuģimenē, bāriņtiesa atbilstoši kompetencei apzina iespējas bērnam nodibināt aizbildnību vai nodrošināt aprūpi citā audžuģimenē un, ja tas nav iespējams, tad nodrošina aprūpi institūcijā.

**23.diagramma**

Apkopojot statistikas datus, noskaidrots, ka 2015.gadā kopumā 267 bērniem dažādu iemeslu dēļ izbeigta uzturēšanās audžuģimenē. Salīdzinoši 2014.gadā tas bija 341 bērns.

Bāriņtiesu sniegtās informācijas apkopojums 23.diagrammā uzskatāmi parāda, ka vislielākais bērnu skaits, proti, 55 jeb 20,59% ir adoptētie bērni. Salīdzinoši 2014.gadā sniegtas ziņas par 82 adoptētiem bērniem, kas iepriekš atradušies audžuģimenes aprūpē. Vienlaikus noskaidrots, ka 46 (17,22%) bērnu aprūpe audžuģimenē 2015.gadā izbeigta tāpēc, ka viņu vecākiem atjaunotas pārtrauktās aizgādības tiesības un bērni atgriezušies vecāka aprūpē ( 2014.gadā sniegti dati par 70 bērniem). Tāpat, vadoties pēc datiem, kas atspoguļoti 23.diagrammā, konstatēts, ka 53 bērni jeb 19,85% nodoti aizbildnībā, savukārt 33 bērni jeb 12,35% nodoti aprūpē citā audžuģimenē.

Tostarp sniegtas ziņas par 37 bērniem (13,85%), kuri sasnieguši pilngadību. Savukārt 34 bērni (12,73%), pēc bāriņtiesas pieņemtā lēmuma par bērna uzturēšanās izbeigšanu audžuģimenē, ievietoti institūcijā, kas viena gada ietvaros vērtējams kā visai augsts rādītājs. Salīdzinājumam 2014.gadā 47 bērni pēc aprūpes audžuģimenē nonākuši institūcijā. Vienlaikus noskaidrots, ka 6 (2,24%) bērniem uzturēšanās audžuģimenē izbeigta, jo bērni nodoti vecāku aprūpē pēc vecāku pilngadības sasniegšanas. Tikai 3 bērniem (1,12%) izbeigta uzturēšanās audžuģimenē, jo vecākiem uzlabojies veselības stāvoklis. Konstatēts, ka neviens bērns 2015.gadā nav no audžuģimenes nodots vecāka aprūpē dēļ tā iemesla, ka ir atrisinājušās domstarpības bērna un vecāka starpā.

# 6.Pārskats par adopcijas lietām

Bērnu tiesību aizsardzības likuma 31.panta pirmajā un otrajā daļā noteikts, ka adopcija tiek atbalstīta, lai bērna attīstībai nodrošinātu ģimenisku vidi. Adopcijas tiesiskos pamatus nosaka Civillikums. Adopcijas kārtību nosaka Ministru kabinets. Adopcijas kārtības 2.1.apakšpunktā noteikts, ka adopcijas uzdevums ir radīt bez vecāku gādības palikušajiem bērniem apstākļus audzināšanai ģimenē, nodrošinot stabilu un harmonisku dzīves vidi. Saskaņā ar Civillikuma 173.noteikto adoptētais bērns un viņa pēcnācēji attiecībā pret adoptētāju un viņa radiniekiem iegūst laulībā dzimuša bērna tiesisko stāvokli kā personiskajās, tā mantiskajās attiecībās.

Bāriņtiesu likuma 34.pantā noteikta bāriņtiesas kompetence lemt par:

1. personas atzīšanu par adoptētāju;
2. brāļu un māsu, pusbrāļu un pusmāsu šķiršanu Civillikumā noteiktajos gadījumos;
3. to, vai Latvijā iespējams nodrošināt bērna audzināšanu ģimenē vai pienācīgu aprūpi;
4. bērna nodošanu adoptētāja aprūpē un uzraudzībā līdz adopcijas apstiprināšanai;
5. pirmsadopcijas aprūpes izbeigšanu bērnam;
6. adopcijas atbilstību bērna interesēm.

Inspekcija vērš uzmanību, ka apkopotā statistiskā informācija adopcijas lietu ietvaros nesniedz datus par adoptētajiem bērniem, bet gan par bāriņtiesu pieņemtajiem lēmumiem, kā arī personu un bērnu skaitu, attiecībā uz kuriem pieņemts attiecīgs bāriņtiesas lēmums adopcijas kārtības ietvaros.

## 6.1.Personu skaits, kas pārskata gadā ar bāriņtiesas lēmumu atzītas par adoptētājiem

Saskaņā ar adopcijas kārtības prasībām, lai kļūtu par adoptētāju, savas deklarētās dzīvesvietas bāriņtiesā jāiesniedz adopcijas pieteikums (norādīti adopcijas motīvi, vēlamais adoptējamo skaits, dzimums un vecums, kā arī adoptētāja reliģiskā pārliecība, ja tāda ir), kā arī izziņu par nodrošinājumu ar dzīvojamo platību, dzīves aprakstu, izziņu par personas veselības stāvokli u.c. adopcijas kārtībā paredzētos dokumentus. Civillikuma 163.pantā paredzēti vairāki nosacījumi, kas jāievēro, lai persona varētu kļūt par adoptētāju, piemēram, par adoptētāju nevar būt persona, kurai ar tiesas spriedumu atņemtas aizgādības tiesības, kura sodīta par tīšiem noziedzīgiem nodarījumiem, kas saistīti ar vardarbību vai vardarbības piedraudējumu, - neatkarīgi no sodāmības dzēšanas vai noņemšanas. u.c.

Pēc personas iesniegto dokumentu izvērtēšanas, bāriņtiesa, lai konstatētu personas piemērotību adopcijai, atbilstoši normatīvajos aktos paredzētajai adopcijas kārtībai ne ilgāk kā sešus mēnešus veic adoptētāja ģimenes izpēti, tajā skaitā:

* izvērtē adopcijas motivāciju, ģimenes locekļu savstarpējās attiecības un spējas izaudzināt bērnu;
* noskaidro adoptētāja ģimenes dzīves apstākļus un izvērtē adoptētāja materiālo stāvokli;
* pieprasa informāciju par Sodu reģistrā iekļautajām ziņām attiecībā uz adoptētāju;
* nosūta personu pie psihologa saņemt atzinumu par personas piemērotību adopcijai.

Pēc ģimenes izpētes veikšanas bāriņtiesa lemj par personas atzīšanu par adoptētāju.

**24.diagramma**

Apkopojot pārskatu veidlapās fiksēto informāciju, noskaidrots, ka 2012.gadā bāriņtiesas pieņēmušas labvēlīgu lēmumu 325 personām, kas atzītas par adoptētājiem. 2013.gadā minētā satura lēmums pieņemts par 437 personām, kas ir par 112 personām vairāk nekā 2012.gadā. Konstatēts, ka 2014.gadā 419 personas (par 18 personām mazāk nekā iepriekšējā gadā) ar bāriņtiesas lēmumu atzītas par adoptētājiem. Savukārt 2015.gadā pieaudzis to personu skaits, kuras konstatētas par piemērotām adopcijai un atzītas par adoptētājiem, proti, attiecīgs lēmums pieņemts par 514 parsenām, proti, par 95 personām vairāk nekā 2014.gadā. No kopējā personu skaita, kuras atzītas par adoptētājiem 2015.gadā, 59 aizbildņi vēlējušies adoptēt savu aizbilstamo, 13 audžuģimenes**-** savā aprūpē esošo bērnu, 50 personas vēlējušās adoptēt sava laulātā bērnu, un lielākais personu skaits, proti, 392 personas vispārējā adopcijas kārtībā vēlējušās adoptēt ārpusģimenes aprūpē esošu adoptējamu bērnu. Tomēr minētie dati viennozīmīgi nenorāda uz to, ka visas šīs personas adoptējušas kādu bērnu pārskata periodā, jo, nereti adoptētāji gaida vairākus mēnešus līdz viņi saņem informāciju par adoptējamu bērnu. Turklāt pastāv varbūtība, ka netiek konstatēta bērna un adoptētāja savstarpējā piemērotība vai pastāv citi situāciju ietekmējoši apstākļi.

## 6.2.Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju

Normatīvie akti paredz, ka bērna adopcija uz ārvalstīm pieļaujama tikai tad, ja Latvijā nav iespējams nodrošināt bērna aprūpi un audzināšanu ģimenē.

Bāriņtiesu likuma 54.panta sestās daļas 8.punktā noteikts, ka bāriņtiesa, kura pieņēma lēmumu par bērna ārpusģimenes aprūpi, lemj par bērna adopciju uz ārvalstīm. Tie ir gadījumi, kad bāriņtiesa izvērtējusi 1) bērna iespējas atgriezties pie bioloģiskajiem vecākiem un augt savā ģimenē; 2) iespējas tikt adoptētam Latvijā; 3) iespējas nodibināt aizbildnību, un konstatējot, ka bērnam (institūcijā vai audžuģimenē ievietotam) nav iespējams augt ģimenē Latvijā (adopcija vai aizbildnība) saskaņā ar adopcijas kārtības 40.punktā paredzēto pieņēmusi lēmumu par iespējamu bērna adopciju uz ārvalstīm.

Vadoties pēc apkopotajiem statistikas datiem 25.diagrammā, redzams, ka 2015.gadā samazinājies to bērnu skaits, par kuriem pieņemts lēmums attiecībā uz ārvalstu adopciju. Proti, minētā satura lēmums kopumā pieņemts par 183 bērniem (2014.gadā- par 231 bērnu), kas ir par 48 bērniem mazāk nekā 2014.gadā.

**25.diagramma**

Vienlaikus no bāriņtiesu sniegtajiem datiem konstatēts, ka no 183 bērniem, par kuriem bāriņtiesa pieņēmusi lēmumu par adopciju uz ārvalstīm, 104 ir institūcijā ievietotie bērni un 79 - audžuģimenē esošie bērni. Bāriņtiesu praksē reti ir gadījumi, kad bāriņtiesas savas kompetences ietvaros pieņem lēmumu atcelt savu lēmu par bērna adopciju uz ārvalstīm. 2013.un 2014.gadā nav pieņemts neviens šāds lēmums, savukārt 2015.gadā attiecībā uz 6 bērniem pieņemts lēmums atcelt lēmumu par bērna adopciju uz ārvalstīm.

Ārpusģimenes aprūpē esošu bērnu var adoptēt, ja pirms adopcijas apstiprināšanas viņš atradies adoptētāja aprūpē un uzraudzībā un ir konstatēta bērna un adoptētāja savstarpējā piemērotība, kā arī ir pamats uzskatīt, ka adopcijas rezultātā starp adoptētāju un adoptējamo izveidosies patiesas bērnu un vecāku attiecības. Adoptētāja aprūpē bērnu var nodot ar bāriņtiesas lēmumu uz laiku līdz sešiem mēnešiem atbilstoši adopcijas kārtībai.

**26.diagramma 27.diagramma**

Kā redzams 27.diagrammā bāriņtiesas sniegušas ziņas par 270 bērniem, par kuriem bāriņtiesas 2015.gadā pieņēmušas lēmumu par bērna nodošanu adoptētāja aprūpē un uzraudzībā līdz adopcijas apstiprināšanai tiesā atbilstoši Bāriņtiesu likuma 57.panta pirmās daļas 1.punktā un otrās daļas 1.punktā noteiktajam, kā arī adopcijas kārtības 25.punktā paredzētajam. Salīdzinoši 2014.gadā minētā satura lēmumu bāriņtiesas pieņēmušas par 295 bērniem, t.i. par 25 bērniem vairāk nekā 2015.gadā. Secināms, ka visvairāk 2015.gadā adoptētāju aprūpē nodoti bērni vecuma grupā no 4-12 gadiem (157 bērns) un vismazāk adotētāju aprūpē nodoti bērni vecuma grupā no 13-17 (35 bērns). Apkopotie sttaistikas dati dzimumu griezumā norāda, ka nedaudz vairāk adoptētāju aprūpē 2015.gadā nodoti zēni.

Vienlaikus noskaidrots, ka par 32 bērniem bāriņtiesas 2015.gadā lēmušas par bērna uzturēšanās adoptētāja aprūpē izbeigšanu, kas ir par 7 bērniem vairāk nekā 2014.gadā. Tie ir gadījumi, kad adoptētāji nav vērsušies tiesā ar pieteikumu par konkrēta bērna adopcijas apstiprināšanu. Piemēram, adoptētājs bērna aprūpes laikā atsakās no bērna, vai arī bāriņtiesa secina, ka starp adoptētāju un bērnu nav izveidojies kontakts un ir pamats uzskatīt, ka pēc adopcijas neizveidosies patiesas vecāka un bērna attiecības. Secināms, ka visvairāk 2015.gadā uzturēšanās adoptētāju aprūpē izbeigta bērniem vecuma grupā no 4-12 gadiem.

Nepilngadīga bērna adopcija ir atļauta, ja tā ir bērna interesēs. Atbilstoši adopcijas kārtības 32.punktā noteiktajam, bāriņtiesa aprūpes termiņa beigās (kad bērns ar bāriņtiesas lēmumu nodots adoptētāja aprūpē un bāriņtiesa aprūpes laikā veikusi ģimenes izpēti) apkopo ģimenes izpētes rezultātus, sagatavo atzinumu par to, vai adopcija adoptētāja ģimenē ir bērna interesēs, un pieņem atbilstošu lēmumu. Lai pieņemtu attiecīgu lēmumu, bāriņtiesai nepieciešams noskaidrot adoptējamā viedokli, ja viņš spēj to formulēt, kā arī ņemt vērā ziņas par adoptētāju, tajā skaitā viņa personību, mantisko stāvokli, sadzīves apstākļiem, spēju izaudzināt bērnu, kā arī ziņas par adoptējamo, tajā skaitā viņa personību, reliģisko pārliecību, ja tāda ir u.c.

**28.diagramma**

Apkopojot datus, noskaidrots, ka kopumā 2015.gadā bāriņtiesas pieņēmušas par 337 bērniem lēmumu par to, ka adopcija ir bērna interesēs atbilstoši Bāriņtiesu likuma 57.panta pirmās daļas 4.punktā, otrās daļas trešajā punktā un minētā panta trešajā daļā noteiktajam, kā arī adopcijas kārtības 32.punktā paredzētajam. Salīdzinoši 2014.gadā bāriņtiesas pieņēmušas minētā satura lēmumu par 372 bērniem, kas ir par 35 bērniem vairāk nekā 2015.gadā. Savukārt 2013.gadā bāriņtiesas attiecīgo lēmumu pieņēmušas par 331 bērnu, kas ir par 41 bērnu mazāk nekā 2014.gadā.

28.diagrammā redzams, ka no kopējā bērnu skaita 2015.gadā, par kuriem pieņemts lēmums par adopcijas atbilstību bērna interesēm, proti, 337 bērniem, lielākais bērnu skiats, t.i. 135 bērni atradās aprūpē institūcijā, 113 bērni uzturējās audžuģimenē, 35 bērni aizbildnībā un tāpat attiecīgs lēmums pieņemts par 54 bērniem, kurus vēlējās adoptēt otrs laulātais. Secināms, ka visvairāk 2015.gadā lēmums par to, ka adopcija ir bērma interesēs ir pieņemts par bērniem vecuma grupā no 4-12 gadiem.

# 7. Pārskats par bērna nodošanu citas personas aprūpē Latvijā un ārvalstīs

Kārtību, kādā vecāki, aizbildnis, audžuģimene vai bērnu aprūpes iestāde var nodot bērnu citas personas aprūpē Latvijā un ārvalstīs, un kā ir jāveic bērna aprūpes uzraudzība, paredz Bērnu tiesību aizsardzības likuma tiesiskais regulējums.

## 7.1. Vecāku aprūpē esoša bērna nodošana citas personas aprūpē Latvijā un ārvalstī pārskata gadā

Bāriņtiesu redzeslokā tostarp nonāk arī ģimenes, kurās vecākiem, pastāvot noteiktiem apstākļiem, rodas nepieciešamība uz noteiktu laika periodu savu bērnu nodot citas personas aprūpē, respektīvi uzticēt tai bērna ikdienas aprūpi un uzraudzību, kā arī bērna interešu pārstāvību. Bāriņtiesu praksē tie ir gadījumi, kad vecāki objektīvu iemeslu dēļ paši nevar īstenot bērnu aprūpi un pārstāvību, visbiežāk, kad bērnu vecāki dodas strādāt uz ārvalstīm. Nodrošinot atbilstošus sociālos apstākļus, tajā skaitā piemērotu dzīvesvietu, kā arī apzinot iespējas izglītības ieguvei, nereti bērni pēc neilga laika dodas līdzi vecākiem uz ārvalstīm.

Bērnu tiesību aizsardzības likuma 45.1 un 45.4 panta pirmā daļa nosaka, ka vecāki var nodot bērnu citas personas aprūpē Latvijā vai ārvalstīs uz laiku, kas ilgāks par trim mēnešiem, ja pirms nodošanas vecāku dzīvesvietas bāriņtiesas atzinusi, ka šāda nodošana atbilst bērna interesēm un attiecīgā persona spēs bērnu pienācīgi aprūpēt. Tāpat pirms bērna nodošanas citas personas aprūpē vecākam nepieciešams vērsties pie zvērināta notāra vai bāriņtiesas, ja attiecīgajā novada teritorijā vai novada pilsētā nav notāra, lai sastādītu pilnvaru, ar kuru tiek noteikts, kādā apjomā vecāki pilnvaro sava bērna intereses pārstāvēt citu personu.

Minētais tiesiskais regulējums ir piemērojams tikai tajos gadījumos, kad izvērtējot apstākļus, bāriņtiesa konstatē, ka vecāku vēlme nodot bērnu citas personas aprūpē ir pamatota. Savukārt gadījumos, kad bāriņtiesa konstatē kādu no Latvijas Republikas Civillikuma 203.pantā minētajiem apstākļiem, bāriņtiesa lemj par bērna aizgādības tiesību pārtraukšanu vecākam.

**29.diagramma**

Apkopojot bāriņtiesu sniegtos datus, minēto kategoriju lietās par bērnu skaita izmaiņām pēdējo piecu gadu laikā, secināms, ka bērnu skaitam, kurus vecāki nodevuši citas personas aprūpē, ir tendence ik gadu samazināties. Konstatēts, ka 2014.gadā citas personas aprūpē uz laiku, kas ilgāks par 3 mēnešiem, nodoti 316 bērni, t.i. par 110 bērniem mazāk nekā 2013.gadā un par 160 bērniem mazāk nekā 2012.gadā. No 316 bērniem 2014.gadā 309 bērni nodoti citas personas aprūpē Latvijā, un 7 bērni nodoti citas personas aprūpē ārvalstīs. Savukārt apkopojot statistikas datus par 2015.gadu, konstatēts, ka bāriņtiesas sniegušas datus par 287 bērniem, par kuriem bāriņtiesa pārskata gadā atzinusi, ka bērna nodošana citas personas aprūpē Latvijā un ārvalstīs atbilst bērna interesēm un persona spēs bērnu pienācīgi aprūpēt. Ievērojot minēto, secināms, ka statistisko rādītāju samazinājums nav būtisks, proti, dati sniegti par 29 bērniem mazāk nekā 2014.gadā. No kopējā bērnu skaita (287 bērni), kuri nodoti citas personas aprūpē, 274 bērni nodoti citas personas aprūpē Latvijā un tikai 13 bērni- ārvalstīs. Analizējot statistikas datus vecuma griezumā, konstatēts, ka vislielākais skaits bērnu, proti, 180 bērni citas personas aprūpē nodoti vecuma grupā no 4-12 gadiem. Skaitliski mazāks bērnu skaits, proti, 69 bērni nodoti citas personas aprūpē vecuma grupā no 13-17 gadiem. Vienlaikus konstatēts, ka vecuma grupā no 0-3 gadiem citas personas aprūpē nodots 38 bērns, kas, ņemot vērā bērnu vecumu, ir augsts statistiskais rādītājs.

Vienlaikus Bērnu tiesību aizsardzības likuma normas paredz, ka personas dzīvesvietas bāriņtiesa nodrošina regulāru bērna dzīves apstākļu pārbaudi. Ja pēc bērna nodošanas citas personas aprūpē tiek konstatēts, ka šī persona bērnu pienācīgi neaprūpē, bāriņtiesa nodrošina bērna atgriešanos vecāku aprūpē. Ja šāda atgriešanās nav iespējama, bāriņtiesa savas kompetences ietvaros lemj par aizgādības tiesību pārtraukšanu vecākiem. Tāpat bāriņtiesu praksē ir gadījumi, kad vecāks nodod bērnu citas personas aprūpē, bet pēc šādas nodošanas vecāks neuztur kontaktus ar bērnu, neinteresējas par viņa attīstību, veselības stāvokli un ikdienas gaitām, kā arī materiāli neatbalsta bērnu u.c. Arī šādos gadījumos bāriņtiesas kompetencē ir lemt par iespējamu aizgādības tiesību pārtraukšanu vecākam, un šo personu, kuras aprūpē bērns tika nodots, iespējams iecelt par bērna likumisko pārstāvi, ja attiecīgā aizbildnība ir bērna interesēm atbilstoša.

## 7.2.Ārpusģimenes aprūpē esoša bērna nodošana citas personas aprūpē Latvijā un ārvalstīs pārskata gadā

Saskaņā ar Bērnu tiesību aizsardzības likuma 45.2 panta pirmajā daļā paredzēto aizbildnis un audžuģimene var nodot bērnu uz laiku no viena mēneša līdz trim mēnešiem citas personas aprūpē Latvijā, ja pirms nodošanas bāriņtiesa, kas pieņēmusi lēmumu par ārpusģimenes aprūpi, atzinusi, ka šāda nodošana atbilst bērna interesēm un attiecīgā persona spēs bērnu pienācīgi aprūpēt.

Bāriņtiesa nodrošina bērna atgriešanos ārpusģimenes aprūpē, ja pēc bērna nodošanas citas personas aprūpē tiek konstatēts, ka šī persona bērnu pienācīgi neaprūpē.

Bērnu tiesību aizsardzības likuma 1.panta 15.punktā noteikts, ka viesģimene ir laulātie vai persona, as uz aliku uzņem savā dzīvesvietā bērnu aprūpes iestādē ievietotu bērnu vai bērnu aprūpes iestādē kontaktējas ar tur ievietotu bērnu.

Institūcija var atļaut bērnam iestādē tikties ar personu vai nodot bērnu uz laiku šīs personas aprūpē, ja tai atbilstoši minētā likuma 45.3 panta prasībām piešķirts viesģimenes statuss un institūcija ir guvusi pārliecību, ka viesģimenes sniegs šim bērnam nepieciešamo atbalstu un spēs atbilstoši bērna vajadzībām viņu aprūpēt un uzraudzīt. Institūcija, vienojas ar viesģimeni, nosaka bērna uzturēšanās ilgumu viesģimenē. Bāriņtiesa nodrošina regulāru viesģimenē ievietotā bērna dzīves apstākļu pārbaudi.

Ja persona (laulātie) vēlas iegūt viesģimenes statusu, viņai (viņiem) ir jāvēršas savas dzīvesvietas bāriņtiesā, kas pirms attiecīgā lēmuma pieņemšanas izvērtē iespējamās viesģimenes piemērotību viesģimenes statusa iegūšanai, noskaidrojot lietas būtiskos faktiskos apstākļus, veicot Bērnu tiesību aizsardzības likuma 45.3 pantā noteiktās darbības attiecīgas informācijas ieguvei.

**30.diagramma**

Apkopojot datus par ārpusģimenes aprūpē esošu bērnu nodošanu citas personas aprūpē Latvijā, secināms, ka praksē salīdzinoši reti bāriņtiesām savas kompetences ietvaros nepieciešams pieņemt atzinumu par to, vai aizbildnībā un audžuģimenē esoša bērna nodošana citas personas aprūpē atbilst konkrētā bērna interesēm. Laika posmā no 2012.gada līdz 2015.gadam, ieskaitot, konstatēts neliels bērnu skaits, kurus aizbildņi un audžuģimenes nodevušas citas personas aprūpē Latvijā uz laiku no viena mēneša līdz trim mēnešiem. Piemēram, 2013.gadā 12 bērnus aizbildņi nodevuši citas personas aprūpē, savukārt 10 bērnus**-** audžuģimenes. Savukārt 2014.gadā tikai 2 aizbildnībā esošie bērni un 13 audžuģimenē esošie bērni nodoti citas personas aprūpē Latvijā. Noskaidrots, ka 2015.gadā 5 bērnus aizbildņi un 6 bērnus audžuģimenes nodevušas citas personas aprūpē Latvijā uz laiku no 1-3 mēnešiem.

Vienlaikus, apkopjot statistisko informāciju, noskaidrots, ka turpinās tendence ik gadu samazināties viesģimeņu kopējam skaitam, proti, no 30.diagrammas redzams, ka 2013.gadā viesģimenes statuss ar bāriņtiesas lēmumu piešķirts 113 ģimenēm, savukārt 2014.gadā viesģimenes statuss piešķirts 89 ģimenēm. Konstatēts, ka 2015.gadā viesģimenes statuss piešķirts 59 ģimenēm, kas ir par 30 ģimenēm mazāk nekā iepriekšējā gadā.

Ārpusģimenes aprūpē esošu bērnu var nodot uz laiku citas personas aprūpē ārvalstī, ja tam piekrīt bāriņtiesa, kas pieņēmusi lēmumu par ārpusģimenes aprūpi, un ja šī bāriņtiesa atzinusi, ka nodošana atbilst bērna interesēm un attiecīgā persona spēs bērnu pienācīgi aprūpēt. Pirms bāriņtiesa lemj par bērna nodošanu citas personas aprūpē ārvalstī, persona, kura vēlas uzņemt bērnu, iesniedz bāriņtiesai attiecīgās valsts kompetentās bērnu tiesību aizsardzības iestādes atzinumu, kurā sniegts personas piemērotības izvērtējums atbilstoši Bērnu tiesību aizsardzības likuma 45.3 panta otrās un 2.1 daļas prasībām viesģimenes statusa piešķiršanai.

Institūcija, rakstveidā vienojoties ar ģimeni, nosaka ārpusģimenes aprūpes iestādē ievietotā bērna uzturēšanās ilgumu citā ģimenē ārvalstī, pušu tiesības un pienākumus.

Ja pēc bērna nodošanas citas personas aprūpē tiek konstatēts, ka šī persona bērnu pienācīgi neaprūpē, bāriņtiesa sadarbībā ar attiecīgās valsts kompetento bērnu tiesību aizsardzības iestādi nodrošina bērna atgriešanos aizbildņa, audžuģimenes vai institūcijas aprūpē.

**31.diagramma**

Vadoties pēc bāriņtiesu sniegtās informācijas pēdējo četru gadu periodā, secināms, ka visvairāk no ārpusģimenes aprūpē esošajiem bērniem, citas personas aprūpē ārvalstī tiek nodoti institūcijā ievietotie bērni, proti, no visiem ārpusģimenes aprūpē esošajiem bērniem, proti, 324 bērniem (par kuriem bāriņtiesa 2015.gadā atzinusi, ka bērnu nodošana citas personas aprūpē ārvalstīs atbilst bērnu interesēm un personas spēs bērnu pienācīgi aprūpēt) 62,7% ir tieši bērni, kas atrodas institucionālajā aprūpē. Datu apkopošanas rezultātā secināts, ka, sākot ar 2014.gadu nedaudz samazinās institūcijā ievietoto bērnu skaits, kas tiek nodoti citas personas aprūpē ārvalstī. No 31.diagrammā atspoguļotajiem statistikas rādītājiem par 2013.gadu redzams, ka 2013.gadā citas personas aprūpē ārvalstī nodoti 230 institūcijā esošie bērni, savukārt 2014.gadā sniegti dati par 214 institūcijās esošiem bērniem, kuri nodoti citas personas aprūpē ārvalstīs, proti, uzturējušies ārvalstīs ģimenēs viesprogrammu ietvaros. Konstatēts, ka, salīdzinot ar iepriekšējo gadu, 2015.gadā citas personas aprūpē ārvalstīs nodoti 203 institūcijās esošie bērni, t.i. par 11 bērniem mazāk nekā 2014.gadā. Šāda ciemošanās ārvalstu ģimenē sniedz iespēju bērniem iepazīt citu valstu kultūru, apgūt svešvalodu, iepazīties ar ģimenes tradīcijām, kā arī apgūt sociālās prasmes un gūt citu pieredzi, kas ir nozīmīga bērna attīstībā. Vienlaikus konstatēts, ka 2014.gadā nedaudz pieaudzis audžuģimenēs esošo bērnu skaits, kas nodoti citas personas aprūpē ārvalstī, proti, 2012.gadā bāriņtiesas sniegušas ziņas par 94 audžuģimenēs esošiem bērniem, kuri nodoti citas personas aprūpē ārvalstī, līdzīgi 2013.gadā sniegtas ziņas par 96 bērniem. Savukārt 2014.gadā bāriņtiesa savu pilnvaru ietvaros pieņēmusi lēmumu attiecībā uz 116 audžuģimenē esošiem bērniem. Savukārt 2015.gadā konstatējams neliels audžuģimenēs esošo bērnu skaits, kas nodoti citas personas aprūpē ārvalstī, samazinājums, proti, dati sniegti par 106 bērniem.

Salīdzinājumā ar bērniem, kuri atrodas audžuģimenes aprūpē vai uzturas institūcijās, visai neliels skaits aizbildnībā esošo bērnu ik gadu tiek nodoti citas personas aprūpē ārvalstīs. Noskaidrots, ka 2012.gadā bāriņtiesas sniegušas ziņas par 6 bērniem, 2013.gadā- par 11 bērniem, 2014.gadā- par 22 bērniem, savukārt 2015.gadā sniegtas ziņas par 15 aizbildnībā esošiem bērniem, kas nodoti citas personas aprūpē ārvalstīs uz konkrētu laika periodu.

# 8.Pārskats par aizgādnības lietām

Spēkā esošais tiesiskais regulējums nosaka ierobežotās rīcībspējas institūtu, kas paredz daļējo rīcībspēju un kopēja lēmumu pieņemšanu, kurā personas rīcībspēja tiek ierobežota jomās, kurās persona nespēj saprast savas darbības un vadīt tās, un jomas, kurās lēmumus pieņem perona kopā ar aizgādni. Rīcībspējas ierobežojums neskar Civillikumā ietvertās personiskās tiesības (piemēram, tiesības laulāties, adoptēt, atzīt paternitāti).

Atbilstoši Civilprocesa pārejas noteikumu 62.punktā noteiktajam secināms, ka aizgādnim ir pienākums par personu, kuru tiesa līdz 2011.gada 31.decembrim atzinusi par rīcībnespējīgu gara slimības vai plānprātības dēļ, iesniegt tiesā pieteikumu par rīcībspējas ierobežojuma pārskatīšanu līdz 01.01.2017., ja pieteikums par rīcībspējas ierobežojuma pārskatīšanu nav iesniegts tiesā vai attiecībā uz to nav stājies spēkā spriedums. Ja pēc 01.01.2017. tiesā nav iesniegts pieteikums par personas rīcībspējas ierobežojuma pārskatīšanu vai attiecībā uz to nav stājies spēkā spriedums, bāriņtiesai gada laikā no iepriekš minētā aizgādnim uzliktā pienākuma termiņa notecējuma jāinformē prokuratūru par tādām rīcībnespējīgām personām, kurām nepieciešams pārskatīt rīcībspējas ierobežojumu.

Pilngadīgai personai rīcībspēja var tikt ierobežota Civillikumā noteiktajos gadījumos (personas veselības traucējumu, izlaidīgas vai izšķērdīgas dzīves, kā arī apreibinošu vielu pārmērīgas lietošanas dēļ). Tāpat, neierobežojot personas rīcībspēju, pār personu noteiktos gadījumos var tikt nodibināta pagaidu aizgādnība, ja nepieciešams veikt pasākumus personas interešu aizsardzībai (Civillikuma 355.**-**369.pants.)

Civillikumā noteikts, ka personas, kurai ir garīga rakstura vai citi veselības traucējumi rīcībspēju var ierobežot, ja tas nepieciešams šīs personas interesēs un ir vienīgais veids, kā tās aizsargāt. Šādā gadījumā personai nodibināma aizgādnība. Savukārt minētā likuma 355.pantā noteikts, ka aizgādņus pār pilngadīgajiem pēc tiesas sprieduma ieceļ attiecīgā bāriņtiesa [..].

Bāriņtiesu likuma 40.panta pirmajā daļā noteikts, ka bāriņtiesa saskaņā ar tiesas nolēmumu par aizgādnības nodibināšanu ieceļ aizgādni:

1. personai ar garīga rakstura vai citiem veselības traucējumiem, kurai rīcībspēju ierobežojusi tiesa:
2. personai, kurai tiesa nodibinājusi pagaidu aizgādnību;
3. personai, kurai rīcībspēju tiesa ierobežojusi izlaidīgas vai izšķērdīgas dzīves dēļ, kā arī alkohola vai citu apreibinošo vielu pārmērīgas lietošanas dēļ;
4. promesošās vai pazudušas personas mantai.

Atbilstoši Bāriņtiesu likumā noteiktajam bāriņtiesa saskaņā ar notāra taisīto notariālo aktu par aizgādnības nodibināšanu mantojumam ieceļ aizgādni mantojumam.

Atbilstoši Civilprocesa 268.panta regulējumam, ja tiesa uz pierādījumu pamata konstatē, ka personas rīcībspēja ir ierobežojama, tā taisa spriedumu, kurā norāda rīcībspējas ierobežojuma apjomu un ar kuru nodibina personai aizgādnību. Tiesa, izvērtējot personas spējas, nosaka, vai un kādā apjomā aizgādnis ar aizgādnībā esošo rīkojas kopā, un tikai pēc tam apjomu, kādā aizgādnis rīkosies patstāvīgi.

Atbilstoši Civilprocesa likuma 270.6 panta trešajā daļā noteiktajam, pēc tiesas sprieduma stāšanās likumīgā spēkā tiesa tā norakstu nosūta bāriņtiesai — aizgādņa tiesību un pienākumu apjoma grozīšanai. Bāriņtiesu likuma 40.pantā noteikts, ka bāriņtiesa saskaņā ar tiesas nolēmumu par aizgādnības nodibināšanu ieceļ aizgādni personai ar garīga rakstura vai citiem veselības traucējumiem, kurai rīcībspēju ierobežojusi tiesa. Ieceļot personai aizgādni, bāriņtiesa saskaņā ar tiesas nolēmumu savā lēmumā norāda, kādā apjomā aizgādnis rīkojas kopā ar aizgādnībā esošo personu un kādā patstāvīgi šīs personas vietā, kā arī lēmuma darbības termiņu, ja tāds ir noteikts tiesas nolēmumā.

No minētajām tiesību normām izriet, ka gadījumos, kad tiesa atzīst, ka personas rīcībspēja ir ierobežojama un personai nodibināma aizgādnība, tā vienlaikus uzliek par pienākumu attiecīgajai bāriņtiesai iecelt šai personai aizgādni (vai vairākus aizgādņus), kam uzdod rīkoties tiesas noteiktajā apjomā.

Gadījumā, ja persona, kura līdz šim pildījusi aizgādņa pienākumus, izteikusi vēlmi turpināt aizgādņa pienākumu pildīšanu, kā arī aizgādnībā esošā persona paudusi piekrišanu minētajam, bāriņtiesai, lemjot par aizgādņa iecelšanu, jāsniedz vērtējums līdzšinējai aizgādņa darbībai. Tādējādi gūstot pārliecību, ka konkrētā persona atbilst aizgādņa pienākumu pildīšanai un ir pamatots viedoklis, ka tā  nodrošinās aizgādnībā esošās personas labāko interešu īstenošanu. Gadījumā, ja līdzšinējais aizgādnis norāda, ka nevēlas turpināt aizgādņa pienākumu pildīšanu vai bāriņtiesa konstatējusi citus būtiskus apstākļus, kas liecina, ka minētā persona, nav atbilstoša aizgādņa tiesību un pienākumu pildīšanai, bāriņtiesai nepieciešams veikt darbības jauna aizgādņa meklēšanai, vērtēšanai un iecelšanai.

Saskaņā ar Civillikuma 364.1 pantā noteikto personai noteikto rīcībspējas ierobežojumu pārskata Civilprocesa likumā noteiktajā kārtībā. Tiesas spriedums par rīcībspējas ierobežojumu ir spēkā līdz brīdim, kad tiek pieņemts cits tiesas nolēmums šajā jautājumā. Tiesas spriedumu par rīcībspējas ierobežojumu var pārskatīt jebkurā brīdī, bet ne retāk kā reizi septiņos gados no tā spēkā stāšanās dienas.

## 8.1.Aizgādnībā esošo personu un aizgādņu kopējais skaits

Attiecībā uz aizgādņa iecelšanu Civillikuma 355.pantā noteikts, ka bāriņtiesa par aizgādni var iecelt personas izraudzīto aizgādni, aizgādnībā nododamā laulāto vai kādu no tuvākajiem radiniekiem [..]. Turklāt minētā likuma pantā paredzēts arī bāriņtiesas pienākums noskaidrot personas viedokli par ieceļamo aizgādni, ja vien šī persona spēj to formulēt. Aizgādnībā esošās personas viedoklis jāņem vērā, ja vien tas neapdraud pašas personas labklājību, veselību, dzīvību vai citas intereses. Ievērojot minēto, visupirms attiecīgajai bāriņtiesai jāuzklausa personas viedoklis, laulātā viedoklis, kā arī nepieciešamības gadījumā jāapzina personas tuvi un tālāki radinieki, lai noskaidrotu viņu viedokli par iespēju uzņemties aizgādņa pienākumus. Ja personai nav iespējams iecelt aizgādni no minētā likuma pantā noteiktā personu loka, bāriņtiesa vadās no Civillikuma 236.pantā noteiktā tiesiskā regulējuma aizbildnības gadījumos, kas vienlīdz piemērojams arī aizgādnības nodibināšanas gadījumos, respektīvi, ieceļ aizgādņus no citu personu vidus.

Apkopojot statistisko informāciju, secināms, ka pēdējos trīs gados vērojama tendence pieaugt kopējam aizgādnībā esošo personu skaitam valstī. Proti, noskaidrots, ka 2013.gadā bāriņtiesas sniegušas ziņas par 55 personām vairāk nekā 2012.gadā. Arī 2014.gadā nedaudz pieaudzis kopējais personu ar ierobežotu rīcībspēju skaits, proti, apkopojot datus, konstatēts, ka 2014.gada 31.decembrī kopumā valstī ir 2989 aizgādnībā esošas personas, kas ir par 28 personām vairāk nekā 2013.gadā. Savukārt 2015.gadā fiksēti dati par 3081 personu skaitu, kurām nodibināta aizgādnība.

**32.diagramma**

Līdzīgi rādītāji konstatēti attiecībā uz personu skaitu, kuras ieceltas par aizgādni personai ar ierobežotu rīcībspēju, respektīvi, aizgādņu skaitam proporcionāli aizgādnībā esošo personu skaitam pēdējos četros gados ir tendence palielināties. Proti, 2012.gadā 2711 persona pildīja aizgādņa pienākumus, nodrošinot personas intereses, savukārt 2013.gadā sniegta informācija par 2744 personām, kuras īstenoja aizgādņa pienākumus tiesas noteiktajā apjomā, kas ir par 33 personām vairāk nekā 2012.gadā. 2014.gadā bāriņtiesas sniegušas ziņas jau par 2808 personām, kuras ar bāriņtiesas lēmumu ieceltas par aizgādni personai ar ierobežotu rīcībspēju un uz 2014.gada 31.decembri pilda aizgādņa pienākumus, t.i. jau par 64 personām vairāk nekā iepriekšējā gadā. Apkopojot datus par 2015.gadu, konstatēts, ka 2015.gadā sniegti dati par 2817 aizgādņiem, t.i. par 9 personām vairāk nekā iepriekšējā gadā. Vienlaikus noskaidrots, ka no kopējā aizgādņu skaita pārskata 31.decembrī, 2172 aizgādņi ir personas ar ierobežotu rīcībspēju radinieki, savukārt 645 aizgādņi ir personas, kas ieceltas no citu personu vidus, proti, nav radinieki.

Aizgādnis ieceļams ir ne tikai personai, bet arī promesošās vai pazudušās personas mantai, ja tiesa atzinusi, ka pieteikums nodibināt aizgādnību ir pamatots un tā atzīst nepieciešamību to nodibināt. Tāpat bāriņtiesa ieceļ aizgādni mantojumam, pamatojoties uz notāra taisīto notariālo aktu par aizgādnības nodibināšanu mantojumam.

Kā redzams 19.diagrammā, 2013.gadā, salīdzinot ar 2012.gadu, ir nedaudz samazinājies kopējais aizgādņu, kurus bāriņtiesas iecēlušas mantojumam vai prombūtnē esošas personas mantai, skaits, proti, 2012.gadā sniegtas ziņas par 320 šādām personām, savukārt 2013.gadā**-** 298 personām, kas ir par 22 personām mazāk kā iepriekšējā gadā. Savukārt 2014.gadā un 2015.gadā konstatēts minēto personu kopējā skaita pieaugums, proti, bāriņtiesas sniegušas ziņas par 393 šādām personām 2014.gada 31.decembrī un 427 personām 2015.gada 31.decembrī.

## 8.2. Aizgādnībā esošo personu un aizgādņu skaits pārskata gadā

Apkopojot statistisko informāciju par personu skaitu, kurām ar tiesas spriedumu ierobežota rīcībspēja un šīs personas interesēs nodibināta aizgādnība, noskaidrots, ka 2012.gadā ar bāriņtiesas lēmumu aizgādņi iecelti 244 personām ar ierobežotu rīcībspēju, savukārt 2013.gadā- 252 personām, kas ir tikai par 8 personām vairāk nekā 2012.gadā. Minētajā jomā statistiskajos rādītājos izmaiņas konstatētas 2014.gadā, proti, bāriņtiesas sniegušas datus par 314 personām, kurām pārskata gada ietvaros iecelti aizgādņi, tas ir par 62 personām vairāk nekā 2012.gadā. Savukārt 2015.gadā turpinās tendence pieaugt personu skaitam, kurām aizgādņi iecelti pārskata gadā, proti, sniegti dati jau par 387 personām.

**33.diagramma**

Vadoties pēc statistiskās informācijas, pēdējo četru gadu laikā vērojams aizgādņu skaita palielinājums pārskata gada ietvaros. 2013.gadā konstatēts nebūtisks aizgādņu skaita palielinājums, respektīvi, 243 personas ar bāriņtiesas lēmumu ieceltas par aizgādni personas ar ierobežotu rīcībspēju aizsardzībai. Salīdzinoši 2012.gadā par aizgādņiem ieceltas 226 personas, t.i. par 17 personām mazāk nekā 2013.gadā. Vienlaikus konstatēts, ka 2014.gadā saskaņā ar tiesas nolēmumu par aizgādnības nodibināšanu jau 302 personas ieceltas par aizgādņiem personai ar ierobežotu rīcībspēju, kas ir par 59 personām vairāk nekā 2013.gadā. Savukārt 2015.gadā sniegti dati jau par 384 personām, kuras ar bāriņtiesas lēmumu ieceltas par aizgādni personai ar ierobežotu rīcībspēju, t.i. par 82 personām vairāk nekā 2014.gadā. No kopējā 2015.gadā iecelto aizgādņu skaita 271 aizgādņi ir personas radinieki un 113 aizgādņi- personas, kas nav radinieki.

Vienlaikus noskaidrots, ka 2015.gadā par aizgādni mantojumam vai prombūtnē esošas personas mantai bāriņtiesas iecēlušas 198 personas, t.i. par 90 personām vairāk nekā 2014.gadā.

Bāriņtiesu likuma 41.pantā paredzēts bāriņtiesas pienākums uzraudzīt aizgādņa rīcību aizgādņa pienākumu izpildē, tajā skaitā pārbaudīt, vai aizgādnis noskaidro aizgādnībā esošās personas viedokli un gribu un pārvalda mantu atbilstoši šīs personas interesēm un normatīvo aktu prasībām. Gadījumā, ja bāriņtiesa konstatē pārkāpumus aizgādņa rīcībā, bāriņtiesas kompetencē atbilstoši minētā likuma 42.pantā paredzētajam ir dot aizgādnim attiecīgus norādījumus vai pēc nepieciešamības lemt par aizgādņa atcelšanu.

**34.diagramma**

Kā redzams 34.diagrammā, salīdzinājumā ar 2012.gadu 2013.un 2014.gadā samazinājies to gadījumu skaits, kad bāriņtiesas konstatējušas aizgādnības pārvaldības interesēm neizdevīgu aizgādņu darbību, proti, ja 2012.gadā bāriņtiesas pieņēmušas lēmumu atcelt no aizgādņa pienākumu pildīšanas 30 personas, tad 2013.un 2014.gadā uz pusi mazāk. Proti, 2014.gadā attiecīgs lēmums pieņemts par 14 personām, no kurām 9 personas ir aizgādņi personai ar ierobežotu rīcībspēju, savukārt 5 aizgādņi mantojumam vai prombūtnē esošas personas mantai. Apkopojot datus, noskaidrots, ka 2015.gadā nedaudz samazinājies atcelto aizgādņu skaits, proti, no aizgādņa pienākumu pildīšanas atceltas 10 personas (8 personas- aizgādņi personai ar ierobežotu rīcībspēju; 2 aizgādņi mantojumam vai prombūtnē esošas personas mantai). Konstatēts, ka 4 aizgādņi (personai ar ierobežotu rīcībspēju), kas atcelti no pienākumu pildīšanas nolaidīgas rīcības vai citu iemeslu dēļ, ir personas ar ierobežotu rīcībspēju radinieki un 4 personas ir nevis radinieki, bet citas personas, kuras ieceltas par aizgādni personai ar ierobežotu rīcībspēju.

Bāriņtiesu likuma 42.panta ceturtā daļa paredz, ja bāriņtiesa konstatē administratīvi vai krimināli sodāmu aizgādņa ļaunprātīgu izmantošanu, bāriņtiesa par to paziņo tiesībaizsardzības iestādēm.

Inspekcijai sniegtas ziņas par 1 personu, par kuras pārkāpumiem bāriņtiesa 2015.gadā informējusi tiesībsargājošās iestādes. Arī 2014.gadā ziņas sniegtas par 1 personas pārkāpumiem, pildot aizgādņa peinākumus.

# 9.Pārskats par bāriņtiesas lēmumiem citos jautājumos

Atbilstoši normatīvajos aktos noteiktajai bāriņtiesas kompetencei bāriņtiesas lēmumus pieņem koleģiāli bāriņtiesas sēdē. Bāriņtiesa lēmumu rakstiski noformē un apzīmogo un tā norakstu nosūta administratīvā procesa dalībniekam 10 darbdienu laikā pēc lēmuma pieņemšanas. Administratīvā procesa likuma 67.pantā paredzētas rakstveidā izdota administratīvā akta prasības, respektīvi, sastāvdaļas, uz kurām bāriņtiesas lēmumā jābūt norādēm.

Tāpat bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis tiesīgs pieņemt vienpersonisku lēmumu Bāriņtiesu likuma 23.pantā noteiktajos gadījumos. Vienpersonisku lēmumu pieņem mutvārdos un 24 stundu laikā noformē rakstveidā, kā arī par to paziņo bērna vecākiem, aizbildnim vai audžuģimenei.

**35.diagramma**

Apkopojot bāriņtiesu sniegto informāciju, konstatēts, ka 2014.gadā, salīdzinot ar 2012.un 2013.gadu, ievērojami ir samazinājies kopējais bāriņtiesu pieņemto lēmumu skaits, proti, 2014.gadā bāriņtiesas pieņēmušas 13821 lēmumus, t.i. par 1048 lēmumiem mazāk nekā iepriekšējā gadā un 1703 lēmumiem mazāk nekā 2012.gadā. Konstatēts, ka arī 2015.gadā turpina samazināties kopējais bāriņtiesu pieņemto lēmumu skaits, proti, 2015.gadā bāriņtiesas kopumā pieņēmušas 13004 lēmumus, t.i. par 817 lēmumiem mazāk nekā 2014.gadā.Vēršam uzmanību, ka kopējā lēmumu skaitā ietilpst tajā skaitā vienpersoniskie lēmumi, kā arī administratīvie akti, kuri atbilstoši Bāriņtiesu likumā noteiktajam nav uzskatāmi par administratīvajiem aktiem un nav pārsūdzami tiesā. Datu apkopojumu skatīt 35.diagrammā.

Bāriņtiesai atbilstoši kompetencei jāveic visus nepieciešamos pasākumus, lai aizsargātu bērnu no vecāka vai jebkuras citas personas, kas rūpējās par bērnu, visa veida fiziskas vai emocionālas vardarbības, ļaunprātībām, gādības, aprūpes un uzraudzības trūkuma, kā arī rupjas izturēšanās.

Atbilstoši Bāriņtiesu likuma 23.panta pirmajā daļā paredzētajam: ja bērna dzīves apstākļu pārbaudē vai citādi atklājas, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību vai dzīvību, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par:

1) bērna aizgādības tiesību pārtraukšanu vecākiem;

2) bērna izņemšanu no aizbildņa ģimenes un aizbildņa atstādināšanu no pienākumu pildīšanas;

3) bērna izņemšanu no audžuģimenes.

No minētās tiesību normas izriet, ka vienpersoniski lēmumi tiek pieņemti ar mērķi nekavējoties novērst bērna atrašanos veselībai vai dzīvībai bīstamos apstākļos, nodrošinot bērnam iespēju atrasties drošos apstākļos. Pēc būtības vienpersoniskais lēmums ir pagaidu risinājums, jo nākamo 15 dienu laikā bāriņtiesas pienākumos ietilpst objektīvi un pilnīgi noskaidrot apstākļus par turpmākām vecāka iespējām īstenot bērna aizgādības tiesības vai audžuģimenes un aizbildņa iespējām turpināt pildīt savus pienākumus un koleģiāli izlemt attiecīgu jautājumu bāriņtiesas sēdē.

Apkopojot statistisko informāciju par pēdējiem četriem gadiem, konstatēta tendence vienpersonisko lēmumu skaitam samazināties. Tādējādi secināms, ka ir tendence samazināties to gadījumu skaitam, kad nepieciešams šķirt bērnus no ģimenes un nekavējoties nodrošināt tiem drošu vidi. Proti, 2012.gadā bāriņtiesas amatpersonas pieņēmušas bērnu tiesību un interešu aizsardzībai 735 vienpersoniskos lēmumus. 2013.gadā pieņemti 649 šādi lēmumi, kas ir par 86 lēmumiem mazāk nekā 2012.gadā. Savukārt 2014.gadā bāriņtiesas pieņēmušas 488 lēmumus, t.i. par 161 lēmumu mazāk nekā iepriekšējā gadā. Konstatēts, ka 2015.gadā bāriņtiesas kopumā pieņēmušas 408 lēmumus, kas ir par 80 lēmumiem mazāk nekā iepriekšējā gadā.

**36.diagramma**

Minētie 2015.gada vienpersonisko lēmumu rādītāji skaitliski sastāda 3,13% no kopējā pieņemto lēmumu skaita minētā gada ietvaros.

**37.diagramma**

Aplūkojot datu apkopojumu 37.diagrammā, redzams, ka tāpat kā iepriekšējos gados lielākoties, proti, 381 lēmums, t.i. 93,38% no kopējā vienpersonisko lēmumu skaita 2015.gadā, pieņemti par aizgādības tiesību pārtraukšanu vecākiem. Salīdzinoši 2012.gadā pieņemti attiecīgi 682 lēmumi, 2013.gadā- 603 lēmumi, savukārt 2014.gadā 460 šādi lēmumi, t.i. par 79 lēmumiem mazāk nekā 2014.gadā.

Vienlaikus noskaidrots, ka 2015.gadā 5,88% jeb 24 lēmumi pieņemti par bērna izņemšanu no aizbildņa ģimenes un aizbildņa atstādināšanu no pienākumu pildīšanas, t.i. par 3 lēmumiem vairāk nekā 2014.gadā. Minētie rādītāji norāda uz to, ka aizbildņa ģimenē konstatēti būtiski bērnu tiesību pārkāpumi, kā rezultātā bija nepieciešama tūlītēja bērna šķiršana no aizbildņa ģimenes. Savukārt neliels skaits lēmumu, proti, 0,73% jeb 3 vienpersoniski lēmumi 2015.gadā pieņemti par bērna izņemšanu no audžuģimenes aprūpes un audžuģimenes atstādināšanu no pienākumu pildīšanas, t.i. par 4 lēmumiem mazāk nekā iepriekšējā gadā. (Detalizētāku informāciju par vienpersoniskajiem lēmumiem četru gadu griezumā skatīt 37.diagrammā).

Bāriņtiesu likums paredz bāriņtiesas kompetenci, aizstāvot bērna vai aizgādnībā esošās personas intereses, pieņemt lēmumus arī citu bāriņtiesas lietvedībā esošo kategoriju lietās. Skatīt apkopojumu 3.attēlā.

**3.attēls**

|  |  |  |  |  |
| --- | --- | --- | --- | --- |
| **Citi bāriņtiesās pieņemtie lēmumi** | **2012** | **2013** | **2014** | **2015** |
| Pieņemtie lēmumi par bērnu un personu ar ierobežotu rīcībspēju mantisko interešu nodrošināšanu vai aizstāvību. | 2059 | 1393 | 1354 | 1358 |
| Bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesības izmantošanas kārtību. | 826 | 831 | 824 | 797 |
| Bērnu skaits, par kuriem bāriņtiesa pieņēmusi lēmumu par valsts sociālo pabalstu, apgādnieka zaudējuma pensijas un atbalsta ar celiakiju slimiem bērniem, kuriem nav noteikta invaliditāte, izmaksāšanu personai, kura faktiski audzina bērnu vai izmaksāšanu pašam bērnam, ja viņš sasniedzis 15 gadu vecumu. | 523 | 516 | 470 | 466 |
| Bērnu skaits, kuri nosūtīti konsultācijas saņemšanai pie ģimenes ārsta, psihologa vai cita speciālista. | 193 | 181 | 204 | 119 |
| Bērnu skaits, par kuriem bāriņtiesa pieņēmusi lēmumu par bērna vārda, uzvārda vai tautības ierakstu. | 74 | 67 | 68 | 91 |
| Nepilngadīgo personu skaits, par kurām bāriņtiesa pieņēmusi lēmumu par atļaujas došanu stāties laulībā pirms 18 gadu vecuma sasniegšanas. | 1 | 2 | 3 | 3 |
| Bērnu skaits, par kuriem bāriņtiesa pieņēmusi lēmumu par pilngadības piešķiršanu pirms 18 gadu vecuma sasniegšanas. |  | 4 |  | 2 |

Vadoties no 3.attēlā apkopotajiem datiem par lēmumu pieņemšanu mantisko interešu nodrošināšanai, redzams, ka 2012.un 2013.gadā samazinājies to gadījumu skaits, kad bāriņtiesai, īstenojot Bāriņtiesu likuma 17.panta pirmajā punktā noteikto pienākumu aizstāvēt bērna vai aizgādnībā esošās personas personiskās un mantiskās intereses un tiesības, bija nepieciešams pieņemt lēmumus par bērnu vai personu ar ierobežotu rīcībspēju mantisko interešu nodrošināšanu vai aizstāvību (piemēram, lēmumu par atļauju pieņemt vai atraidīt bērna vai aizgādnībā esošās personas vārdā viņam piekritušo mantojumu, lēmumu par bērna vai aizgādnībā esošai personai piederošās mantas atsavināšanu). Proti, 2013.gadā bāriņtiesas pieņēmušas 1393 lēmumus, savukārt 2014.gadā bāriņtiesass pieņēmušas 1354 lēmumus. Konstatēts, ka 2015.gadā bāriņtiesas pieņēmušas attiecīgi 1358 lēmumus mantisko interešu nodrošināšanai, t.i. tikai par 4 lēmumiem vairāk nekā 2014.gadā.

Apkopojot datus, konstatēts, ka, laika periodā no 2012.gada līdz 2013.gadam bāriņtiesu sniegtie dati par bērniem, attiecībā uz kuriem bāriņtiesas pieņēmušas Bāriņtiesu likuma 50.pantā noteiktajos gadījumos atzinumu par bērna aizgādības īstenošanu vai saskarsmes tiesības izmantošanas kārtības noteikšanu, ir skaitliski līdzvērtīgi. Proti, 2012.gadā bērnu interesēs atzinums pieņemts par 826 bērniem, 2013.gadā par 831 bērnu, savukārt 2014.gadā par 824 bērniem. Savukārt 2015.gadā vērojams neliels bērnu attiecībā, uz kuriem pieņemts atzinums pēc tiesas pieprasījuma, skaita samazinājums, proti, tie ir 797 bērni, t.i. par 27 bērniem mazāk nekā 2014.gadā.

Konstatēts, ka joprojām vērojama tendence pakāpeniski samazināties to gadījumu skaitam, kad bāriņtiesa, aizstāvot bērna personiskās intereses, lemj par valsts sociālo pabalstu, apgādnieka zaudējuma pensijas un atbalsta ar celiakiju slimiem bērniem, kuriem nav noteikta invaliditāte, izmaksu pārtraukšanu personai, kura bērnu neaudzina, un izmaksāšanu personai, kura faktiski audzina bērnu, vai izmaksāšanu pašam bērnam, ja viņš sasniedzis 15 gadu vecumu. (atbilstoši Bāriņtiesu likuma 18.panta 4.un 5.punktā, Valsts sociālo pabalstu likuma 16.panta trešajā daļā paredzētajam.). 2013.gadā bāriņtiesas pieņēmušas šādus lēmumus attiecībā uz 516 personām, savukārt 2014.gadā pieņēmušas attiecīgu lēmumu, aizstāvot 470 bērnu intereses, t.i. par 46 bērniem mazāk nekā iepriekšējā gadā. Konstatēts, ka 2015.gadā minētā satura lēmums pieņemts par 466 bērniem, t.i. par 4 bērniem mazāk nekā iepriekšējā gadā.

Bāriņtiesu likuma 17.pants paredz, ka bāriņtiesa, aizstāvot bērna personiskās intereses attiecībās ar vecākiem, aizbildņiem un citām personām, nosūta konsultācijas saņemšanai pie ģimenes ārsta, psihologa vai cita speciālista bērnu, ja bērna vecāki vai aizbildnis nepiekrīt konsultācijas saņemšanai. Apkopojot statistikas datus par pēdējiem četiem gadiem, konstatēts, ka minētā satura lēmums 2012.gadā pieņemts par 193 bērniem, 2013.gadā par 181 bērnu, 2014.gadā par 204 bērniem, savukārt 2015.gadā kopumā par 119 bērniem.

Detalizētu apkopojumu par citiem bāriņtiesu pieņemtajiem lēmumiem skatīt 3.attēlā.

# 10.Pārskats par bāriņtiesas lēmumu un faktiskās rīcības pārsūdzību Administratīvajā rajonā tiesā

Administratīvās rajona tiesas (turpmāk – tiesa) kompetencē ir izvērtēt bāriņtiesas kā aizbildnības un aizgādnības iestādes pieņemtā lēmuma (administratīvā akta) un faktiskās rīcības tiesiskumu un pamatotību. Atbilstoši Bāriņtiesu likuma 49.panta otrajā daļā paredzētajam, bāriņtiesas lēmumu ieinteresētā persona var pārsūdzēt tiesā Administratīvā procesa likuma noteiktajā kārtībā.

Savukārt Administratīvā procesa likuma 103.panta pirmajā daļā noteikts, ka administratīvā procesa tiesā būtība ir tiesas kontrole pār iestādes izdota administratīvā akta vai iestādes faktiskās rīcības tiesiskumu vai lietderības apsvērumiem rīcības brīvības ietvaros. Tiesiskums tiek vērtēts, pārbaudot, vai iestāde ir rīkojusies saskaņā ar procesuālajām un materiālajām tiesību normām. Lietderības apsvērumi tiek vērtēti, pārbaudot, vai administratīvais akts izdots pamatoti un vai tas pārlieku neierobežo personas intereses, samērojot tās ar sabiedrības interešu aizsardzību. Tiesa administratīvajā procesā, pildot savus pienākumus, objektīvi noskaidro lietas apstākļus un dod tiem juridisku vērtējumu.

Tiesa administratīvo lietu ierosina pēc pieteicēja pieteikuma. Saskaņā ar Administratīvā procesa likuma normās paredzēto pieteikuma priekšmetu administratīvā procesa ietvaros, personai, īstenojot savu, bērna, personas ar ierobežotu rīcībspēju tiesību un interešu aizsardzību tiesā, pastāv iespēja iesniegt tiesā pieteikumu par administratīvā akta:

* izdošanu;
* atcelšanu (atcelšanu pilnībā vai daļā, arī grozīšanu);
* spēkā esamību (atzīšanu par spēkā neesošu, atzīšanu par spēku zaudējušu, arī administratīvā akta atzīšanu par spēkā esošu);
* atzīšanu par prettiesisku;
* izdošanas procesā pieļauta procesuālā pārkāpuma konstatēšanu.

Bāriņtiesu pārskatu par bāriņtiesu darbu 2013.gada inspekcijas veiktajā analīzē (piecu gadu periodā) norādīts uz pārsūdzēto bāriņtiesas lēmumu skaita pieaugumu, sākot ar 2011.gadu ar tendenci pakāpeniski pieaugt līdz pat 2013.gadam.

**38.diagramma**

Apkopojot bāriņtiesu iesniegtos datus par bāriņtiesas lēmumu pārsūdzību 2014.gadā, salīdzinājumā ar diviem iepriekšējiem gadiem, konstatējamas pārsūdzības tendenču izmaiņas, proti, pārsūdzēto lēmumu skaita būtisks samazinājums. Kā redzams 38.diagrammā, konstatēts, ka personas, uzskatot, ka bāriņtiesas lēmums radījis būtisku personas tiesību vai tiesisko interešu aizskārumu, 2014.gadā administratīvā procesa ietvaros 48 gadījumos izmantojušas tiesības vērsties tiesā, lai tā izvērtētu bāriņtiesas pieņemtā lēmuma tiesiskumu un pamatotību. Salīdzinoši 2013.gada ietvaros 85 gadījumos personas izmantojušas šīs tiesības, savukārt 2012.gadā- 81 gadījumā. Tādējādi 2014.gadā personas pārsūdzējušas par 37 lēmumiem mazāk nekā 2013.gadā un par 33 lēmumiem mazāk nekā 2012.gadā. Savukārt 2015.gadā konstatēts atkal pārsūdzēto bāriņtiesas lēmumu skaita pieaugums, proti, 67 lēmumi pārsūdzēti tiesā, t.i. par 19 lēmumiem vairāk nekā 2014.gadā.

Vienlaikus konstatēts, ka 2015.gadā 39 bāriņtiesas lēmumi ar tiesas spriedumu atstāti spēkā, t.i. 58,20% no kopējā pārsūdzēto lēmumu skaita. Salīdzinājumam iepriekšējā gadā atstāti spēkā 68,75% no kopējā pārsūdzēto lēmumu skaita. Vadoties pēc pārskatu datu apkopojuma, vairāku administratīvo lietu izskatīšana administratīvā procesa ietvaros uz datu sniegšanas brīdi nebija pabeigta. Balstoties uz pēdējo gadu bāriņtiesas lēmumu pārsūdzības tendencēm, izņemot 2014.gadu, kad neviens bāriņtiesas lēmums nav atcelts, ik gadu 5-6 bāriņtiesas lēmumi, kurus izskatījusi tiesa, atcelti. 38.diagrammā, kurā atspoguļots bāriņtiesu sniegto datu apkopojums, redzams, ka 2015.gadā ar tiesas spriedumu atcelti 5 lēmumi.

Apkopojot statistisko informāciju par administratīvajā procesā tiesā izskatītajiem jautājumiem, konstatēts, ka tāpat kā iepriekšējā gadā, 2015.gadā no kopējā bāriņtiesas lēmumu skaita (67), kuri pārsūdzēti tiesā, lielākais skaits ir lēmumi par bērna aizgādības tiesību pārtraukšanu un pārtraukto aizgādības tiesību atjaunošanu vecākiem, proti, 39 bāriņtiesas lēmumi, 2014.gadā-29 lēmumi. Konstatēts, ka 2015.gadā pārsūdzēti arī 2 lēmumi par aizbildņa iecelšanu, 5 lēmumi par aizbildņa atlaišanu vai atcelšanu, 4 – par bērna mantas pārvaldīšanu, 5 – par aizgādņa iecelšanu mantojumam un 12 lēmumi citos jautājumos.

Bāriņtiesas faktisko rīcību privātpersona, iesniedzot attiecīgu pieteikumu tiesā, var pārsūdzēt tāpat kā bāriņtiesas lēmumu. Iestādes faktiskās rīcības skaidrojums ietverts Administratīvā procesa likuma 89.pantā. Atbilstoši minētajā pantā noteiktajam, iestādes faktiskā rīcība ir iestādes rīcība publisko tiesību jomā, kas neizpaužas tiesību akta veidā un kas ir vērsta uz faktisko seku radīšanu, ja privātpersonai uz šo rīcību ir tiesības vai šīs rīcības rezultātā ir radies vai var rasties personas tiesību vai tiesisko interešu aizskārums. Faktiskā rīcība ir arī iestādes bezdarbība, ja iestādei saskaņā ar tiesību normām bija vai ir pienākums izpildīt kādu darbību. Lai konkrētu bāriņtiesas rīcību varētu uzskatīt par tās faktisko rīcību, tiesai savu pilnvaru ietvaros nepieciešams konstatēt faktiskās rīcības pazīmes izrietošas no iepriekš minētā faktiskās rīcības jēdziena skaidrojuma. Minētajam var būt tajā skaitā nozīme, atsakot pieņemt izskatīšanai pieteikumu vai izbeidzot tiesvedību jau ierosinātā lietā.

**39.diagramma**

No 39.diagrammas redzams, ka arī faktisko pārsūdzību gadījumu skaits 2014.gadā, salīdzinot ar diviem iepriekšējiem gadiem, ir samazinājies. Proti, 2014.gadā konstatēti 6 gadījumi, kad persona vērsusies tiesā, lai pārsūdzētu bāriņtiesas faktisko rīcību un ierosināta attiecīga administratīvā lieta tiesā. Visos gadījumos pieņemts bāriņtiesām labvēlīgs tiesas spriedums. Salīdzinot 2013.gadā tie bija 11 gadījumi, kuros pieņemts labvēlīgs tiesas spriedums bāriņtiesai un 2012.gadā 14 gadījumi, no kuriem 10 gadījumos tiesas spriedums bijis labvēlīgs un 2 gadījumos nelabvēlīgs bāriņtiesai. Atbilstoši apkopotajiem statistikas datiem 2015.gadā konstatēti 5 bāriņtiesas faktiskās rīcības pārsūdzības gadījumi, no kuriem 3 gadījumos pieņemts bāriņtiesai labvēlīgs tiesas spriedums un 1 gadījumā bāriņtiesai nelabvēlīgs tiesas spriedums, savukārt 1 no gadījumiem tiesas spriedums pārskata gadā netika pieņemts.

Apkopojot iepriekš minēto, secināms, ka pārsvarā gadījumos administratīvās tiesvedības ietvaros tiek ierosinātas lietas par bāriņtiesas lēmumu pārsūdzību, savukārt bāriņtiesas faktiskā rīcība kā pieteikuma priekšmets tiesas administratīvajā procesā nav tik izplatīts. Tāpat secināms, ka kopumā, ņemot vērā kopējo bāriņtiesu pieņemto lēmumu skaitu (2015.gadā- 13004), pārsūdzēto lēmumu gadījumu skaits nav skaitliski ievērojams, turklāt lielākoties tiesa atzinusi bāriņtiesu pieņemtos lēmumus par pamatotiem.

1. Latvijas Republikas Augstākās tiesas Tiesu prakses vispārinājums “Administratīvo tiesu prakse lietās par bāriņtiesu lēmumiem”, 2014.gads. [↑](#footnote-ref-1)
2. Valsts bērnu tiesību aizsardzības inspekcijas sagatavotie metodiskie ieteikumi "Bāriņtiesas loma deinstitucionalizācijas procesā". [↑](#footnote-ref-2)